**Proiect: Organizare întâlniri de lucru în cadrul RNDR și realizare suport tehnic informațional - 3 loturi
Cod proiect: F/20/2/1/S/0/18/1/0/18/0/00/01/S0**

**Contract "Suport tehnic pentru identificare probleme și furnizare soluții tehnice" - lot 3**

**Ghid informativ - PACHET 3**

**Performanța antreprenorială, factor determinant al evoluției socio-economice**

**în mediul rural. Antreprenoriat social**

**Februarie 2020**

Cuprins

 Introducere \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ p.3

1. Economie socială. Antreprenoriat social. Generalități\_\_\_\_\_\_\_\_\_\_\_\_\_\_\_\_\_ p.8

 1.1 Delimitări conceptuale \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ p.8

 1.2. Abordări europene ale antreprenoriatului social\_\_\_\_\_\_\_\_\_\_\_\_\_\_\_\_\_\_\_\_ p.16

 2. Antreprenoriat social în mediul rural românesc \_\_\_\_\_\_\_\_\_\_\_\_\_\_\_\_\_\_\_\_\_ p.24

 2.1 Situația generală actuală a antreprenoriatului social \_\_\_\_\_\_\_\_\_\_\_\_\_\_\_\_\_ p.24

 2.2 Principalele blocaje existente la nivelul antreprenoriatului social \_\_\_\_\_\_ p.29

2.3 Posibile soluții de dezvoltare a antreprenoriatului social

 în mediul rural \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ p.38

1. Antreprenoriat social în mediul rural. Bune practici/Exemple de succes.\_ p.50

 Concluzii \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ p.77

 Anexa 1 Legislația specifică economiei sociale în România \_\_\_\_\_\_\_\_\_\_ p.81

 Anexa 2 Acțiuni strategice la nivel național, semnificative pentru reducerea sărăciei și promovarea incluziunii sociale\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ p.82

Anexa 3 Definiții ale unor concepte utilizate frecvent în domeniul

antreprenoriatului social \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ p.84

Anexa 4 Alocarea financiară Programul Operațional Capital Uman (POCU) (2014-2020) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ p.89

Abrevieri \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ p.91

Bibliografie \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ p.94

 **Introducere**

 Dezvoltarea antreprenoriatului social în mediul rural constituie, în prezent, un obiectiv strategic la nivel național, datorită implicațiilor majore pe care le are în procesele de promovare a incluziunii sociale, a reducerii sărăciei şi a dezvoltării economice în zonele rurale. În această direcție, în vara anului 2019, MADR a început consultările pentru elaborarea Planului Național Strategic (PNS) pentru perioada 2021-2017. Domeniile de interes cuprinse în PNS sunt agricultură, industrie alimentară, siguranță și securitate alimentară, mediu și climă, tineri fermieri, ocupare şi incluziune socială, inclusiv LEADER, cercetare, inovare, transfer de cunoștințe. (http://bit.ly/anunt-selectie-parteneri-PNS)

 Reamintim faptul că, în prezent, Politica Agricolă Comună, respectiv planurile strategice, finanțarea, gestionarea, monitorizarea și organizarea comună de piață, sunt în plin proces de analiză și negociere, căutându-se cele mai potrivite căi de legiferare pentru o implementare cât mai eficientă. Propunerea Comisiei prevede o abordare în care statele membre vor avea mult mai multă flexibilitate în elaborarea intervențiilor și în garantarea rezultatelor.

 Viitoarea perioadă de programare, 2021-2027, are printre priorități promovarea unei societăți mai incluzive și reducerea sărăciei, în contextul dezvoltării economice și sociale a mediului rural. Un rol important îl va juca și în continuare programul LEADER, prin sprijinirea strategiilor de dezvoltare locală de jos în sus, program extins prin conceptul CLLD (dezvoltare locală condusă de comunitate). Acest tip de abordare trebuie încurajată la nivel național, deoarece, poate constitui un mijloc eficient de reducere a sărăciei și a excluziunii sociale la nivel rural. Dar, în marea majoritate a cazurilor, numai cele mai dinamice zone rurale sunt capabile să utilizeze măsurile de jos în sus ale politicii de dezvoltare rurală a UE.

 Pentru a sprijini și zonele cele mai defavorizate, PAC urmează să aibă și o componentă prin care finanțarea să se poată realiza de sus în jos. Acest lucru sugerează că factorii de decizie ai UE, din toate domeniile, intenționează să caute realizarea unui mix de măsuri, de jos în sus și de sus în jos, pentru a rezolva dezavantajele structurale. În acest sens, FEADR în coordonare cu alte fonduri structurale și de investiții (ESIF) ale UE, poate contribui decisiv la crearea unui mediu propice dezvoltării antreprenoriatului rural, inclusiv, a antreprenoriatului social din mediul rural.

 Antreprenoriatul social reprezintă un mijloc de îmbunătățire a calității vieții pentru indivizi, familiile lor și comunitățile în care trăiesc, contribuind direct la evoluția socio-economică a comunităților rurale. La nivelul satului românesc există o nevoie stringentă de dezvoltare a spiritului antreprenorial, deoarece, micile afaceri, constituie un vector important al dezvoltării, contribuind la realizarea unui mediu economic sănătos, și implicit, la creșterea nivelului de trai în mediului rural. Existența unui astfel de mediu antreprenorial depinde, în mare măsură, de politicile care promovează antreprenoriatul rural și de capacitatea factorilor de decizie locali de a crea condițiile necesare dezvoltării antreprenoriatului.

 Antreprenoriatul social constituie o mare provocare pe care doar cei puternici sunt capabili să o depășească, cei care pot să-și transforme visele în realitate, rămânând permanent concentrați pe obiectivele care trebuiesc atinse, pentru ca mica lor afacere, să poată supraviețui într-un mediu ostil. Apoi, pe măsură ce afacerea se dezvoltă, ea poate crea profit și bunăstare, prin reinvestirea unei părți din profit în acțiuni vizând binele social. Orice poveste antreprenorială de succes în domeniul social, este incitantă și stimulează visele, dorința de a deveni un antreprenor social performant, dar, până a atinge performanța, este un drum lung și, nu de puține ori, plin de obstacole, de dificultăți, de blocaje care trebuiesc depășite. Pentru ca antreprenoriatul social în mediul rural să devină performant sunt necesare eforturi financiare importante, nu numai pentru educația antreprenorială a celor care locuiesc și muncesc în zonele rurale, ci și pentru atragerea tinerilor antreprenori din mediul urban care vor să dezvolte afaceri sociale în mediul rural.

 Dar, practica a dovedit că, cea mai bună soluție, nu este întotdeauna de a ne baza doar pe investiții și expertiză din afara comunității pentru a dezvolta rapid o zonă rurală, aflată într-o situație dificilă din punct de vedere economic și social. Dacă nu există, la nivel local, persoane care să dispună măcar de un nivel minim de cunoștințe antreprenoriale și manageriale, care să aibă capacitatea să inoveze, să găsească noi oportunități de dezvoltare a afacerilor, fondurile alocate dezvoltării antreprenoriatului social vor fi risipite pentru proiecte care nu vor oferi creștere economică și integrarea socială a păturilor defavorizate pe termen lung. În consecință, aceste zone vor deveni din ce în ce mai izolate, mai depopulate, mai sărace și, în mod cert, din ce în ce mai puțin capabile să atragă oamenii care, având capacitatea de a pune în valoare resursele locale disponibile, pot contribui direct la dezvoltarea socio-economică a comunității rurale.

 Orientarea spre dezvoltarea economiei sociale rurale se bazează pe stimularea talentului antreprenorial local și pe creșterea ulterioară a întreprinderilor sociale care acționează la nivelul comunității locale. Acest lucru ar putea crea locuri de muncă și ar putea adăuga o valoare economică semnificativă pentru regiune și comunitate și, în același timp, ar păstra resursele umane valoroase în cadrul comunității. Pentru a accelera dezvoltarea economiei sociale în zonele rurale, este necesară realizarea unei mase critice a antreprenorilor din prima generație, care își vor asuma riscuri și se vor implica în incertitudinile inerente unui demers de acest tip, pentru a crea valoare adăugată din exploatarea resurselor locale și a oportunităților existente. Antreprenoriatul social în zonele rurale utilizează un amestec unic de resurse, atât din interiorul cât și din afara agriculturii. Acest lucru poate fi obținut prin lărgirea bazei unei afaceri agricole pentru a exploata toate utilizările neagricole pe care resursele disponibile le pot aduce sau prin orice modificări majore în utilizarea terenului sau a nivelului producției, altele decât cele legate exclusiv de agricultură. Astfel, un antreprenor social este o personă care este pregătită să rămână în mediul rural și să contribuie la crearea bunăstării locale. Obiectivele economice ale unui antreprenor social și obiectivele sociale ale dezvoltării rurale sunt mai puternic legate între ele decât în zonele urbane. Din acest motiv, antreprenoriatul social în zonele rurale este de obicei bazat pe comunitate.

 Rolul GAL-urilor este de a dezvolta abilitățile antreprenoriale în rândul comunităților rurale deoarece, abilitățile antreprenoriale pot fi dobândite prin formare. Dezvoltarea antreprenorilor și a antreprenoriatului social poate fi stimulată de GAL-uri, în aria lor de competență, prin acțiuni inovatoare, bine gândite, orientate spre persoanele care doresc și au capabilitățile minime necesare pentru a dezvolta o afacere socială la nivel local.

 În timp ce comunitățile rurale au nevoie de antreprenorii sociali pentru a-și revitaliza economiile prin fondurile alocate întreprinderilor sociale și prin inserția persoanelor defavorizate în câmpul muncii, antreprenorii sociali sunt dependenți de comunitate pentru acces la capitalul uman și la serviciile profesionale disponibile la nivel local. Antreprenorii sociali și comunitățile rurale sunt interdependente. Provocarea pentru ambele entități constă în capacitatea lor de a recunoaște nevoile reale, specifice, ale celuilalt. Antreprenorii sociali au capacitatea de a stimula economiile locale și, în același timp, creează premisele comunității locale de a fi mai puțin afectată de perioadele în care agricultura și industriile conexe intră în recesiune, astfel încât, comunitățile locale să treacă mai ușor peste efectele crizelor economice. Antreprenoriatul social constituie un instrument de dezvoltare economică a comunității rurale din multiple motive. În primul rând crează noi locuri de muncă, inclusiv pentru persoanele defavorizate, venituri suplimentare la nivelul comunității pentru păturile sărace și pentru comunitate, prin taxele și impozitele locale plătite și, nu în ultimul rând, venituri suplimentare pentru antreprenor, din care, cea mai mare parte, va fi direcționată spre îmbunătățirea condițiilor de viață ale grupurilor defavorizate, iar o altă parte, rămâne tot în cadrul comunității, fiind folosită pentru dezvoltarea afacerii.

 Antreprenoriatul social are pe lângă beneficii economice și beneficii necorporale care pot stimula spiritul unei comunități, și implicit, de a crea și dezvolta organizații axate pe îngrijirea sănătății, îngrijirea copiilor și alte servicii sociale. Dar, până în momentul în care comunitatea conștientizează beneficiile pe care antreprenoriatul social le poate aduce pentru toți locuitorii zonei respective, antreprenorul se confruntă cu multiple provocări la debutul afacerii sale. Comunitățile rurale apreciază munca grea și individualismul, dar, pot fi sceptice față de schimbările și riscurile pe care antreprenorii sociali le introduc în comunitățile lor. O cultură care nu susține și nu încurajează antreprenoriatul social, poate constitui o piedică extrem de serioasă în realizarea demersului antreprenorial orientat spre binele comun.

 Întreprinderea și antreprenoriatul social sunt factorii motori ai dezvoltării socio-economice în zonele rurale din Europa. Având în vedere provocările continue cu care se confruntă sectoarele rurale tradiționale, în special agricultura, succesul viitor al economiei rurale este indisolubil legat de capacitatea antreprenorilor din mediul rural să inoveze și să identifice noi oportunități de afaceri care să genereze locuri de muncă și venituri suplimentare.

 O direcție importantă de susținere a dezvoltării economico - sociale a satelor românești o constituie creșterea implicării GAL-urilor în dezvoltarea întreprinderilor sociale și, implicit, a antreprenoriatului social.

 Economia socială şi antreprenoriatul social sunt concepte ce au făcut obiectul unor numeroase dezbateri în mediul academic, pe măsura creşterii importanţei lor în societatea actuală, când, atât sectorul public, cât şi sectorul particular, şi-au dovedit incapacitatea de a rezolva unele probleme specifice ale mediului rural, precum, conservarea tradiţiilor locale şi a biodiversităţii sau inserţia pe piaţa muncii a persoanelor din grupurile vulnerabile. Antreprenorii sociali, spre deosebire de cei clasici, nu sunt motivaţi de profit, ci de realizarea unei misiuni sociale, principalul lor obiectiv fiind de a produce o schimbare în societate şi de a avea un impact pozitiv în comunităţile locale. (Țigu et al, 2015)

 Întreprinderile sociale combină obiectivele societale cu spiritul antreprenorial. Aceste organizații se concentrează pe atingerea obiectivelor sociale, de mediu și/sau comunitare mai largi. Comisia Europeană își propune să creeze un mediu financiar, administrativ și juridic favorabil pentru aceste întreprinderi, astfel încât, acestea să poată opera în condiții de egalitate cu alte tipuri de întreprinderi din același sector. Inițiativa europeană de dezvoltare a intreprinderilor sociale, lansată în 2011, a identificat multiple oportunități pentru a îmbunătăți situația reală, din teren, a funcționării întreprinderilor sociale. <https://ec.europa.eu/growth/sectors/social-economy/enterprises_en>

 Dacă în mod clasic, până în urmă cu câteva decenii, societatea era împărţită în două sectoare (public şi privat), în societăţile moderne se vorbeşte despre cel de-al treilea sector ca „un domeniu intermediar între sectorul de afaceri și sectorul public denumit, sectorul social”.(Mark Bevir et al, 2007) Diferenţele dintre cele trei sectoare sunt evidente din punctul de vedere al scopului urmărit, al criteriilor de stabilire a succesului, al surselor de finanţare şi al modului de luare a deciziilor.

1. **Economie socială. Antreprenoriat social. Generalități**

 **1.1 Delimitări conceptuale**

 Conceptul **„economie socială”** constituie subiectul unor abordări

teoretice și practice diferite de economia clasică. Totul pornește, credem noi, de la specificul entităților care acționează în acest domeniu, de la obiectivele urmărite în cadrul acestor activități și de la persoanele/grupurile țintă care sunt beneficiarele directe și/sau indirecte.

 Primele manifestări a ceea ce astăzi numim economie socială au apărut cu multe secole în urmă sub forma acțiunilor caritabile desfășurate de către biserică sau a faptelor filantropice, realizate în folosul săracilor.

 Una dintre primele abordări teoretice ale conceptului apare în anul 1918 în lucrarea „Teoria economiei sociale”, aparținând economistului suedez Gustav Cassel. Ideea de bază a studiului este asigurarea continuității naționale prin efectele generate de economia națională a țării respective.

 În ultimii ani, în condițiile în care criza financiară a creat dezechilibre semnificative, ca urmare a politicilor de austeritate, conceptul de „economie socială” câștigă tot mai mult teren. Provocările secolului al XXI-lea, de ordin demografic (îmbătrânirea populației), de mediu (schimbările climatice) și deficitul de resurse sunt resimțite puternic la nivel social. În acest context, efectele negative care însoțesc aceste fenomene la nivel socio-economic, pot fi atenuate prin dezvoltarea economiei sociale, care este percepută, ca un mijloc complementar de realizare a sustenabilității economice și sociale, înlocuind parțial implicarea guvernamentală cu efortul personal, direcționat spre dezvoltare, creștere economică și îmbunătățire a mediului social.

Economia socialăeste un concept care începe să se coaguleze în anii 70

ai secolului trecut, când în Italia, au apărut o serie de entități economice a căror activitate nu se încadra în sectoarele deja recunoscute, public și privat. Discuțiile privind conceptul economiei sociale continuă și în prezent, atât teoreticienii cât și practicienii nereușind să se pună în totalitate de acord, în ceea ce privește o definiție unică a acestui tip de economie.

 Apariția periodică a unor „concepte noi” care urmăresc să înlocuiască sau să redefinească conceptul economiei sociale, cum ar fi sectorul non-profit, economia colaborativă, economia binelui comun, economia solidară etc, concepte care practic se suprapun, într-o măsură mai mare sau mai mică, pe conceptul economiei sociale, nu fac altceva decât să producă, cu voie sau fără voie, o stare de confuzie printre cei care încearcă să înțeleagă fenomenul în ansamblul lui, ceea ce, constituie o piedică majoră în dezvoltarea economie sociale. Economia socială are ca principal obiectiv ajutorarea populației defavorizate, vulnerabile și marginalizate social. În sfera de cuprindere a acestui segment al populației sunt incluse persoanele cu handicap, persoane aflate în risc de sărăcie și excluziune socială, minoritatea de etnie romă, tinerii peste 18 ani care părăsesc sistemul instituţionalizat de protecţie a copilului şi care se află în căutarea unui loc de muncă, persoanele aflate în detenţie care se pregătesc pentru eliberare şi nu au suport din partea familiei, persoanele dependente de droguri care au urmat un tratament de dezintoxicare şi care au nevoie de susținere pentru a se reintegra în societate, persoanele în vârstă, victimele violenței domestice, copiii și tinerii plasați în instituții etc.

Economia socială, integrând conceptele de antreprenoriat social, întreprindere socială şi inovare socială, s-a dezvoltat ca răspuns şi soluţie la problemele economice şi sociale pe care sistemele tradiţionale nu au reușit să le rezolve.(Fernández-Fernández et, al, 2012) Economia socială este, în prezent, bine poziţionată ca al treilea sector economic – pe lângă sectoarele privat şi, respectiv, public – jucând un rol central în reducerea presiunii asupra bugetelor pentru servicii sociale precum sănătate, educaţie şi asistenţă socială (Hulgard, 2011).

 Rolul organizaţiilor economice sociale şi a întreprinderilor sociale, în crearea valorii sociale şi, implicit, în generarea de schimbări pozitive în viaţa membrilor comunităţilor locale este, în prezent, recunoscut pe scară largă. (Țigu et al, 2015)

 Întreprinderile incluse în sfera economiei sociale activează în domenii variate incluzând: servicii sociale, sănătate, agricultură, activităţi asociative, meşteşuguri, educaţie şi formare profesională, cultură, sport şi agrement etc. Entitățile din economia socială sunt, în mare parte, microîntreprinderi și întreprinderi mici și mijlocii (IMM-uri). Peste 160 de milioane de oameni din Europa sunt membri ai întreprinderilor din economia socială (în mare parte retailuri, cooperative bancare și agricole, precum și mutualități care oferă servicii complementare regimurilor de securitate socială). (European Commision, 2017).

<https://ec.europa.eu/esf/main.jsp?catId=531&langId=ro>

 Economia socială cuprinde în sfera sa de acțiune mulți termeni preluați din teoria economică clasică, care sunt particularizați în context social: antreprenoriat social, întreprindere socială și inovație socială.

 **Antreprenoriatul social** implică utilizarea principiilor antreprenoriale pentru a rezolva probleme sociale şi de mediu (precum integrarea pe piaţa muncii a grupurilor vulnerabile şi defavorizate, conservarea biodiversităţii, conservarea tradiţiilor comunităţilor locale); prin urmare, antreprenoriatul social este dezvoltat de antreprenorii sociali, adică, de indivizi cu mentalităţi excepţionale, care valorifică oportunităţile care altfel ar rămâne neobservate, având o viziune mai bună asupra viitorului, decât ceilalți antreprenori.(Abu-Saifan, 2012)

 Antreprenorii socialijoacă rolul unor agenţi ai schimbării în sectorul social prin adoptarea unei misiuni de a crea şi susţine valoarea socială (nu doar valoarea privată), urmărind recunoaşterea şi căutarea continuă a unor noi oportunităţi de îndeplinire a acestei misiuni, inovând, adaptându-se şi învăţând permanent, acţionând curajos, fără a se limita la resursele disponibile şi asumându-şi responsabilitatea pentru rezultatele obţinute.(Bornstein şi Davis, 2010) Rolul antreprenorilor sociali este de a fi promotori ai schimbării în societate, întrucât, prin iniţiativa lor antreprenorială, devin pionieri ai inovării în sectorul social, pentru a-și putea duce misiunea lor la bun afârșit.(Perrini şi Vurro, 2006)

 Între antreprenoriatul social și cel clasic nu există diferențe în ceea ce privește mijloacele utilizate. Diferențele semnificative apar la nivelul obiectivelor urmărite și a modului în care este utilizat profitul obținut. Scopul firmelor clasice este comercial, de a obține profit, scopul întreprinderilor sociale este, în primul rând, social. Din acest punct de vedere pot apărea anumite nuanțe ale activității antreprenoriale și implicit, ale activității firmei. În această paradigmă se admite că organizațiile comerciale pot avea obiective sociale, însă acestea sunt subordonate scopului comercial. Prin contrast, în întreprinderea socială scopul social este considerat prioritar în raport cu cel comercial. Astfel, companiile clasice și întreprinderile sociale pot avea atât scopuri sociale, cât și comerciale, ceea ce le diferențiează este finalitatea rezultatelor, modul în care profitul obținut este utilizat.

 Antreprenorul social, are misiunea de a crea și susține valoarea socială (nu numai valoarea privată), recunoaște și urmărește noi oportunități de a servi această misiune, se angajează într-un proces continuu de inovare, adaptare și învățare, acționează cu curaj, fără să fie limitat de resursele pe care le are la îndemână și prezintă un înalt simț de responsabilitate și răspundere față de întreprinderea pe care o conduce și pentru rezultatele obținute. Pe scurt, antreprenorii sociali îndeplinesc o misiune socială, iar impactul social al misiunii (mai degrabă decât crearea de bunăstare) reprezintă criteriul esențial de măsurare a eficienței activității unui antreprenor social.

 **Întreprinderea socială** este un operator economic al cărui obiectiv principal este impactul social al activității sale, realizat într-un mod sustenabil din punct de vedere financiar spre deosebire de întreprinderea clasică orientată spre realizarea profitului pentru proprietarii sau acționarii lor. Întreprinderea socială operează aplicând principii și practici comerciale, prin furnizarea de bunuri și servicii pentru piață într-o manieră antreprenorială inovatoare și își folosește profiturile, în primul rând, pentru a rezolva o serie de probleme sociale grave cu care se confruntă grupurile sociale defavorizate (șomaj, sărăcie etc).

Întreprinderea socială este condusă într-o manieră deschisă și responsabilă și implică în special antreprenorul, angajații, consumatorii și părțile interesate afectate de activitățile sale comerciale.

 Domeniile de activitate în care întreprinderile sociale acționează sunt extrem de diverse, eforturile lor concentrându-se, în principal, spre dezvoltarea comunităților sărace, crearea, în cadrul acestora, a noi locuri de muncă și, nu în ultimul rând, în realizarea unor programe educaționale.

 Alte domenii de activitate în care întreprinderile sociale sunt prezente vizează conservarea și protecția mediului, serviciile financiare, sănătatea și drepturile omului. Ajutorarea comunităților marginalizate și/sau excluse, a persoanelor aflate în situații de risc major (persoane cu dizabilități, mame singure cu copii, tineri, refugiați, migranți etc) constituie un alt obiectiv major al activității întreprinderilor sociale.

 Tabelul nr.1

Principalele diferențe dintre întreprinderile sociale și celelalte întreprinderi economice

|  |  |  |
| --- | --- | --- |
|  | Întreprinderi sociale | Întreprinderi private  |
| Obiectivul principal al activității | Producția de bunuri și / sau servicii pentru nevoile comune ale membrilor sau comunității. Asigurarea bunăstării comunității.  | Realizarea profitului pentru acționari.  |
|

|  |  |
| --- | --- |
|  Conducerea (luarea deciziilor) |  |

 | Luarea deciziilor este relativ lentă, deoarece necesită consultare cu toți cei implicați. | Este un proces rapid, deciziile sunt luate de manager.  |
|

|  |  |
| --- | --- |
|  Dreptul de vot |  |

 | Pe baza principiului "un om, un vot" indiferent de numărul de acționari. Controlul este împărțit în mod egal între membri. | Ponderea votului fiecărui acționar depinde de numărul de acțiuni deținute. Acționarul majoritar are puterea de a controla deciziile  |
| Distribuția profitului | Conform statutului | Prin dividende în funcție de numărul de acțiuni deținute |

Sursa Prelucrare și adaptare din SERCo – Antreprenoriatul social pentru comunitățile de romi, 2016.

 Nu există doar o singură formă legal recunoscută pentru întreprinderile sociale. Multe întreprinderi își desfășoară activitatea sub forma cooperativelor sociale, unele sunt înregistrate ca întreprinderi cu răspundere limitată și multe dintre ele sunt organizații non-profit cum ar fi asociațiile, organizațiile de voluntari, organizațiile caritabile și fundațiile.

 Comisia Europeana utilizează termenul de „întreprindere socială” pentru a defini următoarele tipuri de afaceri:

 • Cele pentru care obiectivul social este de a acționa pentru binele comunității, iar, din acest motiv, au o activitate comercială cu un grad ridicat de inovare socială. Întreprinderile sociale urmăresc obiective semnificative din punct de vedere social, fiind create pentru a atinge obiective sociale care să atenueze nedreptatea socială și inegalitățile sociale ale grupurilor vulnerabile și/sau realizează obiective publice importante în domeniile ecologiei și dezvoltării durabile. Întreprinderile sociale urmăresc un obiectiv direct de creare de beneficii sociale în interesul public sau pentru membrii lor.

Întreprinderile sociale

Figura nr.1 Dimensiunile întreprinderii sociale

Sursa Directorate-General for Employment, Social Affairs and Inclusion. A map of social enterprises and their eco-systems in Europe (2015)

• Cele ale căror profit este reinvestit, total sau parțial, pentru a-și atinge obiectivele sociale. Activitatea întreprinderilor sociale este exprimată prin furnizarea de bunuri și/sau servicii pe o piață concurențială. Profitul este obținut ca urmare a unei activități economice, inclusiv în domeniul comercial. De multe ori, activitatea economică acoperă furnizarea de servicii de interes general (sociale, de sănătate, educaționale etc). Este posibil ca bunurile / serviciile să nu fie în sine, în mod direct, pentru nevoile grupurilor vulnerabile, dar rezultatele și/sau veniturile să fie utilizate în beneficiul direct sau indirect pentru a sprijini grupurile vulnerabile, rezolvând astfel, probleme semnificative din punct de vedere social.

• Cele pentru care modalitatea de organizare sau structura de guvernanță reflectă misiunea organizației folosind mijloace democratice de participare la guvernanță sau concentrându-se pe justiție sau echitate socială. Întreprinderile sociale sunt independente instituțional de autoritățile de stat de la nivel central și local, conducerea colectivă fiind asigurată prin includerea unor mecanisme de participare la luarea deciziilor a reprezentanților grupurilor vulnerabile (cum ar fi angajații săi, utilizatorii, membrii) pentru care există baza mecanismului de control prevăzut de principiul justiției sociale. Controlul intern se bazează pe principiile reprezentativității și transparenței.

 <https://ec.europa.eu/growth/sectors/social-economy/enterprises_en>

 **Inovația socială** esteconsiderată ca o soluție promițătoare de a umple golurile cauzate de politica de austeritate sau ca un mijloc de a face față așa-numitelor mari provocări alesecolul douazeci si unu.

 Inovația socială și inovația în afaceri sunt concepte diferite, dar care se suprapun. Inovația socială este practic, orice idee nouă, care are potențialul de a îmbunătăți calitatea vieții unei persoane și/sau a unui grup de persoane și se concentrează pe un set de opțiuni valoroase din care oamenii pot alege, astfel încât, atunci când apare oportunitatea de a o folosi, aplicând acea idee, se poate obține o îmbunătățire reală a calității vieții, dar nu neapărat, îmbunătățirea bunăstării pentru fiecare rezident. ([Pol și Ville 2009](https://onlinelibrary.wiley.com/doi/full/10.1111/j.1467-9523.2011.00553.x#b49))

 Inovația socială poate constitui o nouă strategie, inclusiv la nivelul administrației publice, într-un anumit context economic. Astfel „la nivel practic, inovația socială poate fi definită ca o modalitate de a face față nevoilor sociale nesatisfăcute prin crearea de noi capacități, active sau oportunități durabile de schimbare ”.( [Adams și Hess 2008](https://onlinelibrary.wiley.com/doi/full/10.1111/j.1467-9523.2011.00553.x%22%20%5Cl%20%22b1))

Inovațiile sociale se pot manifesta și la nivel comportamental, în schimbări ale atitudinilor, comportamentului sau percepțiilor unui grup de oameni care au obiective comune și care, în raport cu orizontul de experiență al grupului, duc la modalități noi și îmbunătățite de acțiune colaborativă în cadrul grupului sau în afara lui.

 Într-un proces de dezvoltare rurală, astfel de îmbunătățiri tangibile pot apărea în zona performanței economice a regiunii, a condițiilor generale de trai sau a bunurilor publice. De exemplu, cooperarea diferitelor entități din cadrul GAL-urilor care urmăresc realizarea unor obiective sociale și economice comune prin definirea unei strategii de dezvoltare locală (SDL).

 Trebuie subliniat că inovația socială nu este, uneori, o îmbunătățire tangibilă în sine, ci constă în schimbarea atitudinilor, comportamentului sau percepțiilor care rezultă într-o nouă formă de acțiune de colaborare, care permite în primul rând îmbunătățirea unor aspecte sociale. Acest lucru explică, de asemenea, de ce inovațiile sociale, spre deosebire de inovațiile tehnice și economice, sunt destul de dificil de identificat și de a le fi evaluate efectele.

 În ultimii ani a devenit extrem de clar că, pentru a dezvolta zonele rurale, este necesară mobilizarea potențialului intern al zonei, deoarece, succesul proceselor de dezvoltare regională depinde puternic de capacitatea oamenilor de a dezvolta structuri durabile și de a stabili un echilibru care, pe de o parte, facilitează toate formele de inovare, creativitate, idei noi și viziuni și, pe de altă parte, menține și/sau dezvoltă stabilitatea socio-economică.

 Diferențele existente în activitatea GAL-urilor nu mai pot fi explicate doar prin resursele fizice și financiare pe care le dețin. La șanse egale, factorul determinant al succesului îl constituie cunoștințele și abilitățile organizatorice și tehnice diferite ale actorilor locali (GAL-uri) și capacitatea de a pune în practică idei noi, de a exploata resursele locale disponobile.

 Astfel, procesele de învățare colectivă, coordonare și comunicare între diverșii actori individuali și/sau echipe, prin relații interpersonale directe și/sau prin intermediul rețelelor sau a altor mijloace de cooperare, pot transmite direct și/sau indirect, idei (informații) noi în raport cu orizontul de experiențe a fiecărei persoane (grup), ceea ce constituie factori importanți pentru succesul dezvoltării locale la nivel rural. Prin urmare, dezvoltarea rurală nu poate avea succes decât dacă se bazează, încurajează și susține dezvoltarea inovațiilor sociale. Inovațiile sociale sunt importante pentru dezvoltarea rurală, deoarece sunt un pilon al proceselor de dezvoltare durabile. Într-adevăr, deși inovațiile sociale pot să nu apară neapărat în astfel de procese, este discutabil dacă dezvoltarea poate fi durabilă fără inovații sociale. Lipsa inovațiilor sociale constituie o constrângere importantă asupra vitalității și dezvoltării ulterioare a unui GAL, și implicit, a teritoriului rural pe care îl gestionează.

 La nivelul GAL-urilor, pentru realizarea unei SDL eficiente, este necesară consultarea unei părți cât mai mari din populație, pentru a genera un grad cât mai înalt de inovație socială. Așa cum constată o serie de studii experimentale privind inovația socială, capitalul uman joacă un rol esențial în dezvoltarea inovației sociale în mediul rural, doar în condițiile în care, informațiile privind dezvoltarea viitoare a zonei rurale ajung la populație. Transmiterea, diseminarea informației și feed backul primit de conducerea Gal-urilor din partea locuitorilor, pot constitui elemente majore ale inovației sociale, care se pot regăsii în SDL. Mai mult, în condițiile în care programul LEADER crește ca intensitate, rolul inovației sociale la nivelul GAL-urilor nu mai poate fi subestimat.

 Un lucru este extrem de clar, importanța inovației sociale pentru succesul sau eșecul dezvoltării rurale durabile, nu trebuie subestimată. O analiză aprofundată a acestui fenomen ar putea să ne ofere informații noi și interesante despre motivul pentru care eforturile de dezvoltare s-au dovedit a fi durabile într-o regiune, dar nu reușesc în altele. Astfel, o analiză aprofundată a inovațiilor sociale în dezvoltarea rurală ne-ar putea aduce cu un pas mai aproape de o explicație de ce regiunile cu condiții inițiale similare ajung la rezultate destul de diferite.

**1.2. Abordări europene ale antreprenoriatului social**

 În ultimii ani, la nivel european, interesul pentru intreprinderile sociale a cunoscut un trend ascendent semnificativ datorită, în principal, rolului major pe care acest tip de întreprindere îl poate avea în abordarea provocărilor emergente. Marile probleme sociale cu care se confruntă UE în mediul rural, în ansamblul ei, pot să-și găsească, în mare parte, rezolvarea, prin dezvoltarea antreprenoriatului social și implicit, a intreprinderilor sociale.

 Cele mai bune practici din Europa arată că întreprinderile sociale din mediul rural sunt instrumente politice eficiente la îndemâna factorilor de decizie, care pot fi utilizate cu succes pentru a reduce disparitățile regionale, pentru a stimula creșterea economică și a crea noi locuri de muncă pentru grupurile sociale vulnerabile din mediul rural.

 În ultimii ani economia socială a devenit o componentă importantă a economiei europene, atât din punct de vedere social, cât și economic, intrând în atenția societății și a factorilor de decizie. La nivelul anului 2017, conomia socială asigura peste 13,6 milioane de locuri de muncă remunerate în Europa, ceea ce reprezintă echivalentul a aproximativ 6,3 % din populația activă a UE-28.

 Numărul voluntarilor implicați în economia socială se apropia de 85 mil.persoane, echivalentul a circa 6,0 mil. lucrători cu norma întreagă. În cadrul cooperativelor, societăților mutuale și al altor entități similare erau cuprinși peste 232 milioane de membri, iar numărul diverselor entități activând în economia socială, inclusiv întreprinderi, se apropria de 3,0 mil.

 Gradul de ocupare al forței de muncă în economia socială reprezintă între 9 % și 10 % din populația activă în țări precum Belgia, Italia, Luxemburg, Franța și Țările de Jos, în timp ce, în noile state membre ale UE precum Slovenia, România, Malta, Lituania, Croația, Cipru și Slovacia, ponderea este între 2% și 3%.

<https://www.eesc.europa.eu/sites/default/files/files/qe-04-17-876-ro-n.pdf>

 Eurostat, pe baza datelor transmise de oficiile de statistică ale statelor membre, calculează şi diseminează indicatorii sărăciei, ai incluziunii sociale şi ai protecţiei sociale. Indicatorul care măsoară rata riscului de sărăcie sau excluziune socială (AROPE) este indicatorul principal de monitorizare a sărăciei conţinut în Strategia Europa 2020. Datele arată o scădere uşoară a valorii AROPE în comunitatea europeană: în anul 2017, aproximativ 113 milioane de persoane din Uniunea Europeană (22,4%) se aflau sub incidenţa sărăciei sau a excluziunii sociale, comparativ cu 23,5 % în 2016. Bulgaria şi România figurează, conform datelor pentru anul 2018, cu cele mai mari rate ale riscului de sărăcie sau excluziune socială dintre ţările UE, în România 32,5% din totalul populaţiei trăieşte în risc de sărăcie sau excluziune socială, iar în Bulgaria 32,8%. La polul opus, se află țări din vestul, centrul și nordul Europei, unde rata riscului de sărăcie sau excluziune socială înregistrează cele mai scăzute valori între statele membre UE (Republica Cehă - 12,2%, Slovenia - 16,2%, Finlanda - 16,5%, Olanda - 16,8%, Danemarca - 17,4%).(INS, 2020)

 La nivelul Uniunii Europene, principalul concept utilizat în domeniul politicii sociale este cel de „incluziune socială” care se referă la respectarea statutului și drepturilor tuturor oamenilor dintr-o societate, care trebuie să aibă oportunitatea de a participa în mod relevant la viața acesteia și de a se bucura de un tratament egal cu ceilalți. Procesul de incluziune socială reprezintă ansamblul de măsuri şi acţiuni multidimensionale din domeniile protecţiei sociale, ocupării forţei de muncă, locuirii, educaţiei, sănătăţii, informării-comunicării, mobilităţii, securităţii, justiţiei şi culturii, destinate combaterii excluziunii sociale şi asigurării participării active a persoanelor la toate aspectele economice, sociale, culturale şi politice ale societăţii. (conform art. 6 lit. c din Legea nr. 292/2011 - Legea asistenţei sociale)

 Concret, excluziunea socială este un proces complex şi multidimensional care implică lipsa sau refuzul unor resurse, drepturi, bunuri sau servicii, precum şi

incapacitatea de a lua parte la relaţiile şi activităţile normale aflate la îndemâna

majorităţii oamenilor din societate, indiferent dacă acestea aparţin sferei

economice, sociale, culturale sau politice. Excluziunea afectează atât calitatea

vieţii oamenilor cât şi echitatea şi coeziunea societăţii ca întreg.

<http://www.mmuncii.ro/pub/imagemanager/images/fil>

 În anul 2011, Comisia Europeană a publicat Cartea verde intitulată Promovarea unui cadru european pentru responsabilitatea socială a întreprinderilor (RSI), care este considerat a fi „un concept aplicat întreprinderilor pentru a integra în mod voluntar preocupările sociale și de mediu în activitățile lor comerciale și în interacțiunea cu părțile implicate” Având în vedere că principiile economiei sociale, inspirate de principiile cooperatiste, nu sunt altceva decât aplicarea RSI sub toate aspectele sale, se poate afirma că economia socială a fost pionieră în aplicarea RSI, dat fiind că RSI este o parte integrantă a valorilor și a normelor de funcționare ale economiei sociale.

<https://www.eesc.europa.eu/sites/default/files/files/qe-04-17-876-ro-n.pdf>

 O schimbare importantă în agenda politică a Comisiei Europene privind economia socială, sau mai exact, întreprinderile sociale, a avut loc în 2011, când Comisia a început să aplice „Inițiativa pentru antreprenoriatul social (SBI), urmărind construirea unui ecosistem pentru promovarea întreprinderilor sociale în cadrul economiei și al inovării sociale” [COM(2011) 682 final]. O axă extrem de importantă pe care o urmărește SBI o reprezintă îmbunătățirea finanțării private și publice. Pentru a crește interesul investitorilor privați în întreprinderile sociale, a fost aprobat Regulamentul nr. 346/2013 privind fondurile europene de antreprenoriat social (EuSEF). Programul pentru ocuparea forței de muncă și inovare socială (EaSI) a fost de asemenea stabilit în colaborare cu alte inițiative financiare, precum Instrumentul de garantare EaSI, Componenta pentru investiții în consolidarea capacităților EaSI și Acceleratorul de impact social (SIA). În ceea ce privește fondurile publice, obiectivul de „promovare a economiei sociale și a antreprenoriatului social” a fost transferat către FEDR și FSE. Totuși, nu s-a dezvoltat o politică bugetară europeană special pentru economia socială, aceasta lăsându-se încă așteptată. Recenta Declarație de la Madrid (23.5.2017) o solicită în continuare.

<https://phoenix-proiect.ro/wp/wp-content/uploads/2019/09/Ghid-economie-sociala.pdf>

 Comisia Europeană a adoptat în 2012 regulamentul de minimis pentru serviciile de interes economic general (SIEG), iar în 2014 a fost aprobat pachetul de reformă privind achizițiile publice. Acesta le permite autorităților publice să insereze anumite clauze sociale în procedurile de achiziții și în termenii de referință privind acestea.

 Acceleratorul de impact social (SIA) este primul parteneriat pan-european public-privat care abordează nevoia tot mai mare de disponibilitate a finanțării capitalurilor proprii pentru a sprijini întreprinderile sociale. SIA este un prim pas în strategia Grupului BEI –FEI (Banca Europeană de Investiții și Fondul European de Invetiții) de a deschide noi oportunități în spațiul de investiții de impact social și pentru a răspunde la obiectivul mai larg al politicii UE de a stabili

o piață de finanțare durabilă pentru antreprenoriatul social în Europa. Acest segment al lumii afacerilor devine, din ce în ce mai important, în promovarea incluziunii sociale, oferind surse alternative de angajare pentru grupurile sociale marginalizate și contribuind la creștere economică. Aceste rezultate pozitive subliniază importanța obiectivului SIA de a îmbunătăți infrastructura de piață existentă pentru creșterea semnificativă a capitalului disponibil pentru dezvoltarea întreprinderilor sociale, astfel încât această clasă de active emergente să devină sustenabilă pe termen lung.

 Principalul neajuns al economiei sociale este incapacitatea de a produce cantități semnificative de resurse, servicii sau locuri de muncă pe cont propriu. Ea este mereu dependentă (spun criticii) sau complementară (spun susținătorii) statului şi economiei propriu-zise.

 SIA a ajuns la închiderea finală, în iulie 2015, la o mărime de 243 milioane Euro, combinând resurse din grupul BEI și investitori externi, inclusiv Credit Cooperatif, Deutsche Bank, precum și grupul finlandez SITRA și Banca bulgară de dezvoltare (BDB). BEI este acționar majoritar al Fondului European de Investiții, care acordă finanțare întreprinderilor mici și mijlocii (IMM) prin instrumente de capital de risc. Ceilalți acționari sunt Comisia Europeană și diverse instituții financiare din toată Europa. Înființat în 1994, Fondul este activ în toate statele membre ale UE, în țările candidate, în Liechtenstein și Norvegia.

 Sursa https://www.consilium.europa.eu/ro/press/press-releases/2019/07/09/economic-employment-and-fiscal-policies-2019-country-specific-recommendations/

https://europa.eu/european-union/about-eu/institutions-bodies/european-investment-bank\_ro

 Problema finanțării întreprinderilor sociale este abordată și la nivelul UE care, prin programul Ocuparea Forței de Muncă și Inovare Socială **(**Employment and Social Innovation) a pus la dispoziție 85 milioane EUR pentru a se acționa în direcția stimulării dezvoltării piețelor financiare pentru întreprinderile sociale și pentru a facilita accesul acestora la finanțare prin instrumente cvasi-împrumut în perioada 2014-2020.

Contractare publică (atât din oferte/licitații competitive, cât și din contractare directă)

Subvenții

Fonduri publice

Activitate de tranzacționare

Fluxuri de venituri

Fonduri private

Venituri din active și chirii

Taxe, inclusiv taxa de membru

Sponsorizări

Donații

Altele (incluzând contribuții voluntare și în natură)

Figura nr. 2 Fluxurile de venituri ale întreprinderilor sociale

Sursa Prelucrare și adaptare după Spiess-Knafl (2012) Finanzierung von Sozialunternehmen - Eine empirische und theoretische Analyse.

 În aceeași perioadă, fondurile structurale au fost reformate pentru a permite statelor membre să aloce fonduri structurale pentru finanțarea întreprinderilor sociale.

 Dar sectorul intreprinderilor sociale are nevoie și de investiții private. Acesta este motivul pentru care UE a creat, un fond european de antreprenoriat social, pentru a ajuta întreprinderile sociale să aibă acces mai facil la finanțare și să ajute investitorii să identifice cu claritate investițiile în afaceri sociale. Pentru a îmbunătăți în continuare accesul la capitalul particular, Regulamentul privind fondurile de capital de risc creează un nou instrument „Fondul de capital de risc european” (European Venture Capital Fund), pentru a permite tranzacționarea și dezvoltarea acestui tip de fonduri în întreaga UE.

<http://ec.europa.eu/internal_market/social_business/index_en.htm>

 La nivel european, în multe țări, au fost dezvoltate programe naționale care au drept obiectiv declarat susținerea economiei sociale. Aceste programe sunt prezentate în continuare.

Bulgaria Plan de acțiune pentru economia socială (2014-2015; 2016-2017)

Portugalia Acord național între guvern și sectorul social („Compromissos de Cooperação para o Setor Social e Solidário”)

România Solidar – Sprijin pentru consolidarea programului pentru economie socială, în cadrul POCU – Programul Operațional Capital Uman

Spania Programul național de promovare a economiei sociale, în cadrul Programului operațional pentru incluziune socială și economie socială – FSE 2014-2020

Suedia Programul multianual pentru susținerea întreprinderilor sociale de integrare profesională, desfășurat de Departamentul Muncii, împreună cu Ministerul Afacerilor Economice.

 Mult timp, politica UE în domniul economic , a vizat protejarea spiritului concurențial pe piața europeană, dar, pentru a încuraja promovarea economiei sociale, UE a hotărât, în 2014, revizuirea reglementărilor privind achizițiile publice (Directivele 23/2014; 24/2014 și 25/2014). Prin aceste reglementări a fost permisă, în cazul contractelor publice, includerea clauzelor sociale în procedurile de atribuire a contractelor de achiziții publice. Această politică permite încurajarea economiei sociale la nivel local, regional și național. La nivel european, multe orașe (ex. Zaragoza, Barcelona și Madrid) și regiuni (ex. Andaluzia și Murcia, în sudul Spaniei, Chaves și Demoustier din Franța și Belgia), prin introducerea clauzelor sociale în contractele publice, au reușit să dezvolte semnificativ cooperativele sociale.

<https://www.eesc.europa.eu/sites/default/files/files/qe-04-17-876-ro-n.pdf>

 Acest studiu a fost finalizat la puțin timp după ce o nouă Comisie Europeană a fost aleasă și a început să lucreze, având un mandat clar pentru a dezvolta un plan de acțiune european pentru dezvoltarea economiei sociale și de trecere la un nivel superior al inovației sociale. Această recunoaștere politică va reprezenta cu siguranță o oportunitate pentru promovarea dezvoltării întreprinderilor sociale și a ecosistemelor acestora.

 Comisia europeană în propunerile sale pentru următoarea generație de fonduri europene, în special Fondul Social European Plus și Fondul InvestEU a prevăzut măsuri de sprijin sub formă de finanțare nerambursabilă și rambursabilă, în special, pentru susținerea economiei sociale și a întreprinderilor sociale.

FSE + pune un accent deosebit pe inovația socială, cceea ce constituie o oportunitate majoră care poate fi exploatată pentru a extinde găsirea unor soluții inovatoare, care să răspundă provocărilor sociale. În același timp, există și alte priorități cheie ale noii Comisii Europene, în legătură cu dezvoltarea rețelelor digitale, trecerea la un mediu curat și la economia circulară, domenii în care întreprinderile sociale își pot consolida rolul de activatori ai tranziției.

 Noile generații reinventează modalități de lucru în domeniul social, cultural și în sectoarele de mediu. Există o emulație în cadrul tinerei generații pentru a găsi soluții inovatoare și creative pentru crearea unor locuri de muncă în concordanță cu etica, valorile și contribuția întreprinderii sociale.

 **2. Antreprenoriat social în mediul rural românesc**

 **2.1 Situația generală actuală a antreprenoriatului social românesc**

Din perspectivă istorică, antreprenoriatul social are rădăcini adânci în evoluția socio-economică a României. Încă din secolul al XIX-lea în România au apărut primele forme de asociere care, în prezent, sunt considerate intreprinderi sociale. Ne referim la cooperative, alte forme asociative și fondurile mutuale. Fiecare tip de organizare are propriul său istoric și profil economic și social.

 Dar, prima cooperativă românească a fost falansterul de la Scăieni (1835-1836), denumit în epocă „Societatea agronomică şi manufacturieră” sau „Colonia soţilor agronomi”. Teodor Diamandi este cel care a construit acest proiect care se înscria în eforturile de modernizare și de racordare a societății românești la valorile Occidentului european. Modelul acestei noi organizări sociale a fost promovat de filozoful francez Charles Fourier (1772-1837). Preconizând o societate bazată pe egalitate economică și socială, Fourier urmărea reorganizarea spațiului social rural în comunități locale autarhice. În centrul acestora se afla falansterul – clădire în care membrii comunității locuiau, mâncau și lucrau împreună. Modul de organizare socială preconizat în cadrul falansterului conţinea elemente ce vor intra în componenţa societăţii româneşti după prima jumătate a secolului al XIX-lea: eliberarea robilor ţigani, ziua de muncă de opt ore, egalitatea dintre sexe, condiţii de muncă decente.

 În perioada interbelică, crearea și funcționarea asociațiilor și fundațiilor a fost legiferată prin Legea nr. 21 din 6 februarie 1924. Această lege a fost în vigoare de la 06 februarie 1924 până la 29 aprilie 2000, când a fost abrogată și înlocuită prin Ordonanță 26/2000. Din această perspectivă istorică, întreprinderile sociale din România au rădăcini multiple care își trag seva din tradiția cooperativelor , societăților de ajutor reciproc și fundațiilor, care au jucat un rol important în viața socială și economică a României interbelice.

 La nivel național, primele referiri la economia socială au apărut în anii 90 ai secolului trecut, odată cu apariția primelor ONG-uri care s-au implicat puternic în domeniul social, al serviciilor sociale și care, prin activitatea lor, și-au pus amprenta pe evoluția spre o democrație reală a societății românești.

 Conceptul de înreprindere socială, a intrat din nou în atenția publică din România, în anii premergători aderării la UE și s-a dezvoltat odată cu aderarea României la structurile UE, în anul 2007. În același an,Tratatul de la Lisabona, a permis noi progrese în consolidarea dimensiunii sociale a integrării europene. Abordarea dintr-o nouă perspectivă a problemelor sociale în cadrul UE s-a făcut simțită după criza financiară din anii 2008 – 2010, ca urmare a incapacității guvernelor europene de a rezolva multiplele probleme de ordin social cu care s-au confruntat în perioada crizei și în anii care au urmat acesteia. Adoptată în 2010, într-un context marcat de criza economică și financiară, Strategia Europa 2020 definește incluziunea socială drept una dintre prioritățile ei, iar, coeziunea socială și teritorială drept unul dintre domeniile sale prioritare. În urma creșterii nivelurilor de sărăcie, în 2014 a fost înființat Fondul de ajutor european destinat celor mai defavorizate persoane (FEAD). Acesta asigură alimente și asistență materială de bază, precum și activități de incluziune socială. În plus, Comisia a propus înființarea unei Autorități Europene a Muncii (EEA), cu privire la care Parlamentul și Consiliul au ajuns la un acord provizoriu în februarie 2019.

<https://www.europarl.europa.eu/factsheets/ro/sheet/52/politica-sociala-si-de-ocupare-a-fortei-de-munca-principii-generale>

 Economia socială este recunoscută în Strategia europeană pentru ocuparea forței de muncă, în ciuda percepțiilor care diferă de la o țară la alta, privind întreprinderea socială. Este de necontestat existența intreprinderilor sociale, dar, competitivitatea lor este influențată de obiectivele sociale suplimentare. Întreprinderile sociale încurajează reintegrarea grupurilor cu risc pe piața muncii, prin formare și angajare. Afacerile sociale facilitează accesul gospodăriilor cu venituri mici la bunuri sau servicii de o calitate garantată, la costuri modice.

 Nevoia de activități generatoare de venituri, care să sporească capacitatea lor de a-și îndeplini misiunea socială, a împins o parte dintre asociațiile și fundațiile active, spre instituționalizarea lor, ca întreprinderi sociale. Chiar dacă în România există un număr relativ restrâns de întreprinderi sociale, numărul organizațiilor care promovează binele public este mult mai mare. În luna martie 2019 erau înregistrate 113 întreprinderi sociale (https://www.anofm.ro/upload/4279/Extras\_Registru\_MARTIE\_2019.pdf) Dacă ne raportăm la numărul de organizații non-profit înregistrate în România, putem concluziona că spiritul civic și responsabilitatea socială se dezvoltă și se extind.

(Asociații 96.346, Fundații 19.686)

 http://data.gov.ro/dataset/registrul-national-ong/resource/b9c7c44d-deef-472b-8981-def2dbfe45f6

<http://www.just.ro/wp-content/uploads/2015/12/Asociatii21122018.pdf>

http://www.just.ro/wp-content/uploads/2015/12/Fundatii21122018.pdf

 În România, atreprenoriatul social este susținut prin planul național Solidar – Sprijin pentru consolidarea programului pentru economie socială, în cadrul POCU – Programul Operațional Capital Uman. Obiectivul specific este OS 4.16: Consolidarea capacității întreprinderilor de economie socială de a funcționa într-o manieră autosustenabilă. Beneficiari eligibili sunt ONG-urile și societățile cooperative, inclusiv din mediul rural, din regiunile mai puțin dezvoltate (Centru, Sud-Est, Sud Muntenia, Nord-Est, Nord-Vest, Vest, Sud-Vest Oltenia.

<https://www.fonduri-structurale.ro/fisa-proiect/2/programul-operational-capital-uman/145/pocu>

 Aderarea României la UE a deschis calea către o nouă abordare politică în ceea ce privește economia socială, antreprenoriatul social și dezvoltarea întreprinderilor sociale, astfel încât, societățile, asociațiile, fundațiile și cooperativele de ajutor reciproc pot avea un rol cheie în abordarea provocărilor legate de satisfacerea unor nevoi stringente la nivelul comunităților rurale. În acest fel, la nivel național, a apărut o nouă viziune, o nouă percepție, asupra politicilor și programelor dedicate problemelor sociale cu care se confruntă păturile cele mai defavorizate ale populației. Presiunile exercitate la nivel european asupra guvernului României au obligat factorii decizionali să se integreze în politica comună, inclusiv în ceea ce privește protecția socială. În acest context,

antreprenoriatul social și întreprinderile sociale devin, încet dar sigur, componente de bază ale programelor naționale privind politicile sociale, interesul pentru înțelegerea și promovarea întreprinderilor sociale, precum și a rolului pe care îl au în dezvoltarea socio-economică a României fiind în continuă creștere.

 La nivel național, Legea 219 din 2015 reglementează domeniului economiei sociale din România, stabilind măsurile de promovare şi de sprijinire a economiei sociale.

 Economia socială, precizează legea, reprezintă ansamblul activităţilor organizate independent de sectorul public, al căror scop este să servească interesul general, interesele unei colectivităţi şi/sau interesele personale nepatrimoniale, prin creşterea gradului de ocupare a persoanelor aparţinând grupului vulnerabil şi/sau producerea şi furnizarea de bunuri, prestarea de servicii şi/sau execuţia de lucrări. Economia socială are la bază iniţiativa privată, voluntară şi solidară, cu un grad ridicat de autonomie şi responsabilitate, precum şi distribuirea limitată a profitului către asociaţi.

 În categoria întreprinderilor sociale sunt cuprinse societăţile cooperative de gradul I, cooperativele de credit, asociaţiile şi fundaţiile, casele de ajutor reciproc ale salariaţilor sau pensionarilor, societăţile agricole, care funcţionează în baza Legii nr. 36/1991 privind societăţile agricole şi alte forme de asociere în agricultură, precum și orice alte categorii de persoane juridice care respectă, conform actelor legale de înfiinţare şi organizare, cumulativ, definiţia şi principiile economiei sociale prevăzute în Legea 219 din 2015.

 Potrivit legii Legea 219 din 2015 funcționarea întreprinderilor sociale se bazează pe următoarele principii: a) prioritate acordată individului și obiectivelor sociale; b) solidaritate și responsabilitate colectivă; c) convergența intereselor între membri asociați și interesul general și / sau interesele comunității; d) control democratic; e) asociere voluntară în forme specifice economiei sociale; f) personalitate legală distinctă, autonomie administrativă și independență în fața autorităților publice; g) alocarea celei mai mari părți a profitului / surplusului de profit pentru îndeplinirea obiectivelor financiare de dezvoltare sustenabilă și oferirea de servicii aliniate interesului general.

<https://www.rafonline.org/wp-content/uploads/2019/01/NESsT-Sustenabilitatea-financiara-a-intreprinderilor-sociale.pdf>

 Normele metodologice de aplicare au intrat în vigoare începând cu luna iulie 2016. Odată cu instituirea acestui cadru legislativ, unitățile care desfășoară activități economice în cadrul economiei sociale, au posibilitatea să obțină atestatul de întreprindere socială, iar cele care au minim 30% angajate persoane din grupurile vulnerabile să obțină marca socială, devenind din punct de vedere juridic, intreprinderi sociale de inserție.

 Majoritatea întreprinderilor sociale își desfășoara activitatea în următoarele domenii:

• Integrare în muncă – formare și integrare a persoanelor cu dizabilități și / sau fără loc de muncă

• Servicii sociale - sănătate, îngrijiri medicale, formare profesională, educație, servicii medicale, servicii de îngrijire a copiilor, servicii pentru vârstnici și ajutor umanitar pentru persoane dezavantajate;

• Dezvoltare locală a zonelor dezavantajate – întreprinderi sociale în zone rurale izolate, scheme de reabilitare în zone urbane, ajutor pentru dezvoltare și cooperare;

• Altele – reciclarea deșeurilor, protecția mediului, sport, artă și cultură sau conservarea patrimoniului, știință, cercetare – dezvoltare, protecția consumatorului și activități sportive pentru amatori. (https://www.rafonline.org/)

 Noile reglementări legislative la nivel național vor contribui la:

- creșterea calitativă și cantitativă a ocupării forței de muncă prin crearea de locuri de muncă prin inserția pe termen lung în întreprinderile sociale;

- dezvoltarea și promovarea unor tipuri eficiente de servicii și produse sociale pe care le pot oferi întreprinderile sociale, datorită recunoașterii mărcii sociale;

- sprijinirea și dezvoltarea antreprenoriatului social prin proceduri simple de certificare a întreprinderilor sociale;

- încurajarea creșterii numărului de persoane care sunt nu numai consumatori, ci și producători de bunuri și furnizori cu un impact social puternic, contribuind la creșterea PIB și la reducerea sărăciei;

- creșterea capacității de identificare a noilor oportunități și finanțare publică din fondurile europene dedicate sectorului economiei sociale, pentru cei care angajează persoane aparținând unor grupuri vulnerabile.

 La nivel național, conceptele de economie socială, antreprenoriat social, întreprindere socială și inovație socială au pătruns foarte încet, în conștința publicului. Cu toate acestea, promovarea acestor concepte a reușit, în bună măsură, să sensibilizeze opinia publică și factorii decizionali, asupra problematicii sociale.

 Entitățile care s-au implicat în activități la nivel social au lansat numeroase inițiative particulare, multe dintre ele având efecte benefice la nivelul păturilor sărace ale populației, atât în mediul rural, cât și în mediul urban.

 Problematica antreprenoriatului social este susținută direct din fondurile europene prin POCU (Programul Operațional Capital Uman), Axa prioritară 4 „Incluziune socială și combaterea sărăciei”, care vizează atragerea și reintegrarea persoanelor care se confruntă cu riscul de marginalizare și excludere socială pe piața muncii.

 În cadrul POCU există o singură măsură care se ocupă în mod direct de intreprinderile sociale în cadrul axei prioritare 4 Incluziunea socială și combaterea sărăciei, fără a se adresa în mod direct problematicii zonelor rurale.

OS 4.16 Consolidarea capacității întreprinderilor de economie socială de a funcționa într-o manieră auto-sustenabilă

4.16 Sprijin pentru consolidarea economiei sociale

4.16 Sprijin pentru înființarea de întreprinderi sociale

 **2.2 Principalele blocaje existente la nivelul antreprenoriatului social**

 În România antreprenoriatul social este un domeniu de nișă fiind într-un stadiu incipient de dezvoltare, în care politicile care ar trebui să susțină această activitate, atât la nivel guvernamental, cât și la nivelul structurilor decizionale locale, nu răspund integral necesităților reale ale domeniului. Ceea ce nu este înțeles pe deplin este potențialul uriaș pe care îl deține economia socială.

Ecosistemul de antreprenoriat social în România este la început de drum, fragmentat, lipsit de rețele puternice, vulnerabil din cauza imprevizibilității cadrului legal. În același timp, incertitudinile politico-economice împiedică investițiile pe termen lung în economia socială.

 Un studiu efectuat pe un eșantion reprezentativ, în ceea ce privește domeniile de acțiune ale antreprenorilor sociali și rezultatele obținute de aceștia, evidențiază stadiul actual al antreprenoriatului social în România. (Ashoka Romania, 2018)

 Principalele probleme cu care se confruntă antreprenoriatul social sunt ambiguitățile sistemului legislativ și lipsa resurselor financiare. Cel mai mare blocaj îl reprezintă nivelul extrem de scăzut al finanțării publice și discontinuitățile care apar în finanțările particulare datorită deselor schimbări pe care le suferă obiectivele (interesele) celor care acționează în economia privată**.** La nivel național, antreprenoriatul social constituie o zona cu potențial enorm încă nevalorificat în plenitudinea sa. Studiul îi caracterizează pe antrepenorii sociali din România drept persoane cu o puternică înclinație spre inovare, entuziasmați de posibilitatea de a experimenta, punând un accent puternic pe cercetarea și testarea soluțiilor aplicate, pentru realizarea unui mediu social prietenos cu păturile defavorizate ale populației. Conștienți că efectele muncii lor nu se văd imediat în întreaga lor dimensiune, antreprenorii sociali sunt convinși că, pe termen mediu și lung, rezultatele activității lor vor contribui în mod semnificativ la îmbunătățirea nivelului de trai a unui număr mare de oameni. Antreprenorii sociali care au participat la studiul Ashoka România, se consideră frustrați de cadrul legislativ existent, pe care îl consideră ineficient sau chiar limitativ, de lipsa susținerii din partea statului (financiar, legislativ), de agendele restrictive ale unor finanțatori particulari, dar și de provocarea finanțărilor europene, percepute ca fiind folosite gresit, lipsite de coerență sau continuitate.

 Un alt factor important de blocaj la nivelul antreprenoriatului social din România, se datorează inexistenței unor rețele puternice care să promoveze inovația socială. Această situație conduce la fragmentarea activității și la disfuncționalități în ceea ce privește continuitatea unor acțiuni.

 În ceea ce privește antreprenoriatul social, din punct de vedere geografic, Bucureștiul este perceput ca fiind zona cea mai dezvoltată, cu potențialul cel mai mare din România. Este urmat de marile centre urbane: Cluj, Iași, Timișoara. Zonele rurale sunt mult mai puțin dezvoltate, dar, în același timp, sunt extrem de ofertante pentru dezvoltarea unor întreprinderi sociale.

 Zonele de nord-vest, vest si centru ale României sunt semnificativ mai dezvoltate din punctul de vedere al economiei sociale decât restul țării.

 O problemă care induce multiple neajunsuri în calea dezvoltării antreprenoriatului social o constituie înțelegerea greșită a conceptului de întreprindere socială, consideră marea majoritate a celor implicați direct si/sau indirect în acest domeniu. Cunoașterea termenilor de antreprenoriat social, întreprindere socială și inovație socială, în întreaga lor complexitate, este la un nivel relativ scăzut la nivelul factorilor de decizie, a funcționarilor publici, a publicului larg, a investitorilor, a partenerilor și a potențialilor clienți. În România, multe persoane asociază termenul „întreprindere socială” cu activitățile de caritate sau integrare în muncă a persoanelor defavorizate și cu dizabilități și nu percep corect elementele specifice antreprenoriatului social și nici posibilele efecte pozitive pe care le poate avea la nivel social. Anumite stereotipuri negative afectează, de asemenea, percepțiile mai largi ale întreprinderilor sociale. Neînțelegerile și lipsa de conștientizare afectează negativ creșterea și perspectivele de finanțare ale întreprinderilor sociale, ceea ce constituie, de asemenea, un factor esențial în crearea unor bariere artificiale în dezvoltarea relațiilor cu potențialii finanțatori și beneficiari.

 Lipsa de vizibilitate și de înțelegere a conceptelor de economie socială și a celor conexe acesteia, induc o vizibilitate redusă la nivelul mass-mediei și, nu în ultimul rând, în statisticile oficiale. Lipsa acestor baze de date oficiale constituie un impedient major pentru o evaluare viabilă a domeniului economiei sociale.

 Pe ansamblu, putem afirma că tipurile de entități ce desfăşoară  activități în sectorul economiei sociale sunt puțin cunoscute în rândul populației, ceea ce contribuie în mod semnificativ la conturarea unei imagini neclare, atât asupra organizațiilor cu activitate în domeniu, cât şi a impactului activității acestora asupra diferitelor grupuri‐țintă.

 În aceste condiții este extrem de greu pentru autorități să realizeze un cadru legislativ coerent și eficace, care să permită realizarea unor strategii și politici eficiente, care să încurajeze activitatea întreprinderilor sociale, care să determine sprijin de specialitate la toate nivelurile decizionale. Există deficiențe majore în ceea ce privește corelarea dintre activitatea efectivă a organizațiilor non-profit și a întreprinderilor sociale și programele și proiectele guvernamentale care vizează acest segment economic.

 Marea majoritate a întreprinderilor sociale sunt de mici dimensiuni, având un potențial financiar redus, ceea ce nu le permite, în lipsa unor condiții speciale de funcționare, să fie competitive pe piață.

 Intreprinderile sociale s-au confruntat permanent cu o serie de chestiuni orgaizatorice ce au influenţat performanţele lor, imaginea publică, proiectele derulate, dar mai ales, rezultatele obţinute. Astfel, o chestiune importantă a reprezentat-o finanţarea, accesul la ea, agenda finanaţorului la care acestea au fost nevoite mereu să se adapteze, absenţa unor alte surse de finanţare, necesitatea creării unor activităţi generatoare de venit, lipsa resursei umane specializate, motivarea acesteia, lucrul cu voluntarii, raportările anuale şi multe altele.

 Atât în Româia, cât și la nivel european, accesul la finanțare constituie principala problemă care limitează dezvoltarea întreprinderilor sociale. În ultimii zece ani, întreprinderile sociale au început să devină din ce în ce mai cunoscute, dar, în profida faptului că importanța lor este recunoscută de majoritatea actorilor din setoarele public și privat, lipsa fondurilor care să permită dezvoltarea întreprinderilor sociale, îndeosebi în mediul rural, a devenit cronică.

 În ceea ce privește finanțarea unui proiect social, băncile și antreprenorii sociali nu sunt pe aceiași lungime de undă când discută problema rentabilității finanțării unui astfel de proiect. Băncile vorbesc despre rentabilitate și randament financiar previzionat, indicatori care funcționează în cazul împrumuturilor acordate întreprinderilor obișnuite, al căror obiectiv principal este obținerea profitului. Aceste criterii, întreprinderile sociale nu le pot asigura, din varii motive. Antreprenorii sociali vorbesc despre impactul social al activității lor, ei nu urmăresc realizarea profitului ca obiectiv în sine.

 Atât investitorii, cât și creditorii tradiționali, se feresc să investească în acest tip de întreprindere hibrid, a cărei activitate are dublu scop, de a realiza profit și de a acționa în direcția îmbunătățirii mediului social. Accesarea din surse externe constituie, în aceste circumstanțe, o provocare majoră pentru întreprinderile sociale.

 Pentru a răspunde lipsei fondurilor provenite din împrumuturi bancare este necesară dezvoltarea unor instrumente financiare care să corespundă acestui tip de întreprindere care, pentru a-și pune în valoare întregul potențial, are nevoie de un flux de capital stabil, obținut pe baza unor împrumuturi pe termene relativ lungi, la un nivel decent al dobânzii. În lipsa acestor mecanisme, întreprinderile sociale vor continua să se bazeze pe o finanțare sub formă de granturi sau alte tipuri de proiecte în care, nu de puține ori, plățile sunt efectuate după o perioadă lungă de la momentul cheltuirii efective a fondurilor. Acest tip de abordare a finanțării nu este propice dezvoltării sustenabile a întreprinderilor sociale. Pentru a rezolva în mare măsură situația finanțării, ar trebui ca întreprinderile sociale să dispună de un mix optimizat între fondurile proprii și capitalul împrumutat din sistemul bancar, astfel încât, să poată acționa eficient în domeniul social.

 Problema finanțării este extrem de importantă deoarece, lipsa capitalului, face de multe ori imposibilă realizarea obiectivelor sociale ale întreprinderii. Fără a deține capital la nivelul necesarului și la momentul potrivit, antreprenorul social este în imposibilitate de a-și verifica și valida modelul de afacere pe care la gândit, fiind în imposibilitate de a previziona o balanță de venituri și cheltuieli cât mai aproape de realitate. Lipsa de capital duce, în cel mai favorabil caz, la stagnarea afacerii, orice strategie de dezvoltare fiind în această situație sortită eșecului. Lipsa unei finanțări predictibile pe o perioadă lungă de timp, se reflectă și asupra angajaților, mare parte dintre ei fiind tocmai cei în beneficiul cărora a fost gândită afacerea și care, vor ajunge din nou, în situația inițială.

 Acesta este principalul blocaj la nivelul antreprenoriatului social care apare datorită condițiilor restrictive pe care băncile le impun împrumuturilor către întreprinderile sociale. În aceste condiții se pune problema măsurării impactului social al activității întreprinderilor sociale. În lipsa unor criterii clare de evaluare a impactului social, băncile și alte instituții financiare, nu pot să realizeze o strategie viabilă de susținere a întreprinderilor sociale. În aceste condiții, relația dintre bănci și întreprinderile sociale este extrem de fluidă, realizarea unui parteneriat sustenabil fiind greu de anticipat.

 Întreprindrile sociale, pentru a porni la drum, au nevoie, în primul rând, de capital inițial, care să le permită să facă investițiile în infrastructură și să angajeze personalul necesar dezvoltării afacerii. Ori, în general, fondurile alocate finanțării sunt în sistem de rambursare a cheltuielilor, ceea ce crează probleme, de multe ori insurmontabile, antreprenorilor sociali.

 Fără fonduri suficiente care să le susțină activitatea, întreprinderile sociale nu pot să-și pună în valoare întregul potențial. Relația cu băncile este extrem de complicată deoarece, întreprinderile sociale nu au un istoric financiar și sunt, în majoritatea lor, implicate în activități care nu pot garanta rambursarea împrumuturilor în condițiile (criteriile) impuse de bănci și/sau de alte instituții financiare.

 Băncile comerciale și alte instituții financiare nu au încă o strategie particulară pentru finanțarea unor activități care intră în sfera antreprenoriatului social, a economiei sociale în general. Sectorul financiar își motivează poziția, în principal, prin inexistența posibilităților de a cuantifica efectele unor investiții în domeniul social.

 Antreprenorii sociali consideră că o rată a dobânzii de 7 – 10% este prea mare pentru acest tip de întreprindere deoarece, desfășoară activități complexe cu un grad ridicat de risc. Evoluția pieței și desele schimbări de legislație pot afecta semnificativ profitabilitatea și implicit, capacitate de a-și realiza obiectivele sociale. Menținerea unui echilibru financiar al întreprinderii este legat, de cele mai multe ori, de existența unor lichidități care pot fi utilizate în situații dificile, având în vedere că produsele și serviciile lor sunt realizate cu costuri sociale mari.

 Chiar dacă există întreprinderi sociale care dețin active cu care ar putea garanta un împrumut bancar, antreprenorii sociali preferă politica pașilor mărunți, fără a apela la împrumuturi, deoarece, nu vor să riște să nu mai poată susține activitatea socială pe care o desfășoară.

 Pentru a avea o relație de parteneriat cu întreprinderile sociale, băncile comerciale și alte entități financiare ar trebui să ofere produse financiare adaptate stadiului de dezvoltare și obiectivului pentru care este solicitat împrumutul..

 Este adevărat, băncile comerciale sponsorizează unel acțiuni cu caracter social promovate de diverse fundații sau ONG-uri, dar, valoarea sponsorizărilor este, de cele mai multe ori, la un nivel extrem de redus față de forța economică a băncilor, față de profiturile pe care le realizează acestea.

 Întreprinderile sociale și organizațiile societății civile nu pot să îşi îndeplinească pe deplin rolul activ în calitate de promotor și/sau coordonator al dezvoltării comunităţii și datorită reprezentativității limitate a persoanelor care participă la întâlnirile consultative pentru elaborarea unor acte legislative dedicate economiei sociale. Acest lucru se datorează, considerăm noi, atât lipsei de coeziune a celor care reprezintă sectorul economiei sociale din România cât și a intereselor, de multe ori divergente, ale acestora.

 Diversitatea structurală a sectorului economiei sociale, acționează în continuare ca o barieră pentru crearea unei abordări unitare a problematicii întreprinderilor sociale. Fragmentarea împiedică capacitatea întreprinderilor sociale de a vorbi pe o singură voce, de a face un lobby eficient de care să beneficieze toate tipurile de întreprinderi sociale.

 Pentru crearea cadrului legal necesar ca persoanele cu dizabilități să nu fie discriminate, marginalizate, excluse sau abuzate, iar alegerile și aspirațiile lor să fie respectate și sprijinite, guvernul a dat OUG. 60/2017. Dar, graba de a se conforma directivelor UE, a condus la efecte negative pe multiple planuri, atât pentru persoanele cu dizabilități , cât și pentru angajatorii acestora.

 Astfel, dacă în primul trimestru din 2017, numărul persoanelor cu dizabilități angajate era de 33.480, în luna ianuarie 2019 s-a înregistrat o scădere relevantă, în prima lună a anului 2019, numărul lor era de numai 30.721 persoane. După emiterea OUG 60/2017, din lipsa comenzilor venite din partea angajatorilor care optau pentru achiziția de produse și servicii în cuantumul cotei de dizabilitate, aproape toate unitățile protejate au fost închise sau au preferat să nu mai aibă acest statut juridic. Autoritatea Națională pentru Persoanele cu Dizabilități (ANPD) constata că în luna ianuarie 2019 din cele 740 de unități protejate, în care lucrau aproximativ 2000 de persoane cu dizabilități, doar 4 erau reautorizate.

**Tabelul nr.2**

**Efectele OUG 60/2017 la nivelul unităților protejate**

|  |  |  |  |
| --- | --- | --- | --- |
|  | August 2017 | Ianuarie2019 | Efecte |
| Persoane cu dizabilități angajate(număr) | 33.480(17,56%) | 30.721(7,25%) | -2759 |
| Cotă de dizabilitate colectată (4%pentru peste 50 de salariați/salariul minim brut pe economie) mil. Euro | 49,5(2016) | 452,0(2018) | +402,0/an |
| Concursuri angajare speciale pentru persoane cu dizabilități în cadrul autorităților pubice | Nu există prevedere legală | 0 | 0 |
| Unități protejate autorizate/angajați cu dizabilități(număr) | 740/2000 | 4/64 | -736/-1936 |
| Persoane cu dizabilități pensionate pe caz de boală(număr) | 139.201 | 150.283 | +11.082 |

Sursa Expunere de motive pentru Legea 571/2019

<https://www.senat.ro/legis/PDF/2019/19L571EM.PDF>

 În aceste condiții, Senatul a publicat o propunere legislativă, Legea 571/2019, pentru completarea Legii 448/2006 privind protecția și promovarea drepturilor persoanelor cu handicap, prin care, se propune ca autoritățile și instituțile publice, persoanele juridice, publice sau private, care nu angajează persoane cu handicap în condițiile prevăzute de lege, să poată opta pentru una din următoarele variante:

– (a) Să plătească lunar către bugetul de stat o sumă reprezentând salariul de bază minim brut pe țară garantat în plată, înmulțit cu numărul de locuri de muncă în care nu au angajat persoane cu handicap.

– (b) Să plătească lunar către bugetul de stat minim 50% din salariul de bază minim brut pe țară garantat în plată, înmulțit cu numărul de locuri de muncă în care nu au angajate persoane cu handicap, iar pentru diferența datortată la bugetul de stat, să achiziționeze produse și servicii realizate prin propria activitate a persoanelor cu handicap, angajate în unitățile protejate autorizate.

 Practic, considerăm că prin aceste propuneri se urmărește, în principal, recuperarea de către stat a unor sume de bani, pentru a completa bugetul alocat persoanelor cu handicap, și mai puțin ajutorarea acestora în direcția angajării lor.

Considerăm că acesta este scopul urmărit, deoarece, din piață lipsesc, aproape în totalitate, serviciile active de recrutare și stimulare a angajării persoanelor cu handicap, iar serviciile de mediere și coaching, rămân măsuri existente pe hârtie, fără a se încerca în mod real aplicarea lor.

 Toate aceste bariere existente în calea dezvoltării întreprinderilor sociale ar putea fi, cel puțin, parțial înlăturate, dacă s-ar crea la nivelul UE, o metodă unitară de cuantificare a impactului social al activității întreprinderii sociale. Astfel, atât finanțatorii și investitorii, cât și populația, ar conștientiza diferențele existente între întreprinderea socială și o întreprindere clasică.

 Dezvoltarea sistemelor comune, unitare, de măsurare a impactului social ar putea duce la mai multă transparență, responsabilitate și (re)cunoaștere a impactului întreprinderilor sociale și, prin urmare, ar apărea un interes crescut din partea investitorilor privați și a publicului larg.

 La nivel național, problema economiei sociale este extrem de difuză, complexă și complicată, deoarece nu există o abordare unitară a economiei sociale și, în același timp, nu există o coordonare unică, la nivel național, în problemele legate de economia socială.

**2.3. Posibile soluții de dezvoltare a antreprenoriatului social în mediul rural**

 Rolul și potențialul de dezvoltare a antreprenoriatului social s-au dovedit a fi puternic legate de comunitatea locală, de oamenii care sunt dispuși să interacționeze cu întreprinderile sociale pentru a face față provocărilor comune.

În ciuda multiplelor incertitudini privind eficiența politicilor publice la nivel național, rolul GAL-urilor devine important în sprijinirea întreprinderilor sociale, în

context local. Procesul de descentralizare a deciziei privind zonele rurale, promovat prin programul LEADER, va avea, într-o perspectivă apropiată efect și la nivelul serviciilor sociale, ceea ce va determina GAL-urile să susțină, în aria lor de responsabilitate, dezvoltarea întreprinderilor sociale.

 Zonele rurale, montane și cele izolate sunt permanent în atenția Parlamentului European datorită problemelor deosebite cu care se confruntă locuitorii lor. Aceste zone acoperă 80% din teritoriul UE, găzduiesc 57% din populaţia sa şi produc 46% din plusvaloarea brută, iar PIB-ul pe cap de locuitor în zonele non-urbanizate constituie 70% din media UE, în timp ce rezidenţii urbani se bucura de până la 123% din media UE. Caracterizate de o rată a șomajului de peste 10%, de lipsa accesului la internet pentru circa 30% din populație și de o tendință continuă de depopulare, ca urmare a îmbătrânirii (20% din populație are peste 65 de ani) și a părăsirii de către tineri a acestor zone, nivelul economic ar trebui să crească semnificativ pentru a fi create condițiile care să asigure pentru locuitorii acestor zone, oportunități cât mai apropiate de cele existente în zonele urbane.

 La nivel național este important ca zonele rurale, montane şi izolate să fie sprijinite pentru a putea depăşi provocările cu care sunt confruntate. În aceste condiții, considerăm că este oportună o implicare mai mare a GAL-urilor prin susținerea dezvoltării întreprinderilor sociale, în special, în zonele sărace din cadrul teritoriului pe care îl gestionează, cu atât mai mult, cu cât, în cadrul GAL-urilor existente activează un număr mare de ONG-uri. Printre obiectivele înscrise în SDL care vizeză absorbția fondurilor europene pentru realizarea obiectivelor de dezvoltare specifice fiecărui GAL, considerăm oportună includerea problematicii legate de subiectul ” economie socială”. Abordarea problematicii sărăciei şi a excluziunii sociale din această perspectivă ar crea noi oportunități de atragere a fondurilor europene prin intermediul GAL-urilor.

 Creșterea implicării GAL-urilor în dezvoltarea antreprenoriatului social la nivel rural, și implicit, în abordarea problemelor sărăciei și incluziunii sociale, este facilitată prin strategia LEADER și prin alte forme de dezvoltare locală conduse de comunitate (CLLD). În activitatea lor GAL-urile se bazează pe cele mai active personae din aria lor de acțiune, ceea ce considerăm a fi un avantaj enorm în găsirea celor mai potrivite persoane care pot deveni antreprenori sociali, în cadrul comunităților locale.

 În următoarea perioadă de programare, 2021-2027, vor apărea noi oportunități, deoarece susținerea CLLD prin Fondul Social European se va extinde la nivelul întregii Europe, ceea ce se va reflecta în mod direct în strategiile privind incluziunea socială și sărăcia în mediul rural.

 În aceste condiții, trebuiesc avute în vedere următoarele direcții de acțiune la nivelul GAL-urilor:

* Pornind de la principiile LEADER, GAL-urile, în elaborarea și implementarea

SDL, ar trebui să implice în mod direct și eficient grupurile supuse excluziunii sociale.

* Procedurile și criteriile de selecție a proiectelor trebuie să asigure condiții

egale și corecte de participare pentru toată lumea, inclusiv pentru grupurile defavorizate.

* GAL – urile, pentru a se implica eficient în acest tip de acțiuni sociale,

trebuie să creeze punți de legătură cu factorii competenți din agențiile direct implicate în protecția socială a grupurilor defavorizate.

* Obiectivele GAL-urilor din SDL-uri trebuie să includă și problematica legată

de nevoile reale ale grupurilor vulnerabile și defavorizate.

* Competențele legale și fondurile GAL-urilor sunt limitate și nu pot acoperi

toate nevoile grupurilor marginalizate. Cu toate acestea, GAL-urile pot susține acțiuni la scară mică și pot juca un rol important de coordonare între diferitele fonduri, departamente și organizații implicate în problematica socială. În acest context, strategiile multifond pe care le pot aplica GAL-urile, pot juca un rol important în crearea unui efect sinergic în direcția rezolvării problemelor sociale la nivelul zonelor rurale.

* Schimbul de experiență în domeniul analizat, prin cooperare inter-

teritorială și/sau transnațională poate fi susținută prin LEADER-CLLD prin alocarea de fonduri pentru incluziunea pe piața muncii (ex. prin formare și dezvoltarea abilităților pentru tinerii fermieri), la îmbunătățirea serviciilor de bază (ex.acces la servicii de sănătate pentru persoanele cu mobilitate redusă), integrarea imigranților, refugiaților și a minorităților etnice (în special prin crearea unui nivel socio-cultural mai bun în relația cu societatea locală) etc.

* GAL-urile pot coopera cu organizațiile relevante și cu experiență în

integrarea socială a persoanelor marginalizate, inclusiv ONG-urile care lucrează cu persoane aparținând grupurilor defavorizate. Aceasta înseamnă implementarea eficientă a principiilor parteneriatului promovat de LEADER, între GAL-uri și stakeholderi.

* Abordarea centrată pe oameni trebuie să fie consolidată în continuare în

cadrul LEADER, creându-se condițiile unor inițiative în domeniul social din mediul rural care să aibă un pronunțat caracter social.

* Indicatorii de incluziune socială pot deveni indicatori de performanță la

nivelul GAL-urilor.

 Considerăm că această abordare este extrem de importantă și perfect realizabilă în condițiile în care reprezentanţii din 40 de ţări europene, inclusiv România, au semnat Declaraţia Verhorst emisă de Parlamentul Rural European în 2017. Semnatarii declarației îşi propun să promoveze cooperarea în domenii precum conectivitatea, infrastructura, serviciile, întărirea economiilor locale şi abordarea sărăciei şi a excluziunii sociale. Dezvoltarea economiei sociale, în general, și a întreprinderilor sociale, în special, în mediul rural, poate contribui direct la stabilizarea populației locale și la creșterea semnificativă a nivelului de trai, mai ales, în zonele rurale care se confruntă cu un nivel ridicat al sărăciei.

 Crearea și dezvoltarea unei afaceri este o provocare pentru mulți dintre noi, dar provocarea este și mai mare atunci când vine vorba despre o întreprindere socială. Antreprenoriatul social creează o afacere care este favorizată de utilizarea resurselor locale (umane și materiale) și care vizează dezvoltarea comunității în ansamblul ei.

 Analiza rezultatelor aplicării politicilor sociale arată că, reducerea sprijinului direct scade eficacitatea acestora, iar sustenabilitatea modelelor „de succes” depinde în mod direct de mărimea și continuitatea contribuțiilor (inputurilor) (Terziev, 2015).

 Activitatea întreprinderilor sociale poate contribui semnificativ și permanent la reducerea șomajului, a sărăciei și a fenomenului excluderii sociale. Practic, întreprinderile sociale pot înlocui, prin contribuția lor din profitul realizat, o parte importantă din fondurile guvernamentale și locale direcționate spre rezolvarea acestor probleme sociale acute și, în același timp, prin taxele și impozitele plătite statului, pot acoperi o parte din fodurile direcționate de stat spre păturile defavorizate ale populației. În același timp, fondurile alocate pentru promovarea educației, formării și competențelor în diferite domenii au, prin intermediul întreprinderilor sociale, o finalitate clară prin crearea unor punți de legătură către piața primară a muncii pentru grupurile vulnerabile din punct de vedere social (Terziev et al., 2016**)**

 GAL-urile au capacitatea de a promova nu numai înfințarea de întreprinderi sociale în mediul rural, dar au și competența de a oferi asistență și consultanță întreprinderilor existente sau nou înființate, pentru a le orienta spre dezvoltarea componentelor sociale în cadrul activității lor.

 GAL-urile constituie principala pârghie prin care incluziunea socială a populaţiei defavorizate din mediul rural poate să capete consistență, cu atât mai mult, cu cât, programul LEADER crează noi oportunități de acțiune, de implicare directă, a GAL-urilor în proiectele vizând promovarea integrării persoanelor defavorizate în societate. De altfel, competența transversală a LEADER promovează creșterea competitivităţii întreprinderilor rurale, refacerea ecosistemelor naturale, îmbunătățirea calității vieții și diversificarea economiei din teritoriile eligibile, precum și combaterea sărăciei și a excluderii sociale.

 Chiar dacă UE investește fonduri considerabile prin programele care urmăresc creșterea coeziunii sociale și a incluziunii sociale, continuă să existe zone rurale relativ extinse din România în care, din motive diferite, persoanele cu dizabilități, cele aflate în sărăcie sau la limita ei, sunt marginalizate, lipsite de sprijinul necesar pentru a depăși aceste situații dificile. Un factor esențial în promovarea incluziunii sociale îl constituie ocuparea forţei de muncă, o prioritate bine definită a agriculturii sociale, care se regăsește la nivelul SDL. GAL-urile pot identifica soluţii la problemele întâmpinate la nivel local, astfel încât, pot juca un rol esențial în rezolvarea problemelor legate de incluziunea socială a persoanelor defavorizate.

 Reprezentând parteneriate public – privat (autorităţi publice locale, agenţi economici, ONG-uri etc) dintr-o microregiune, GAL-urile pot include în SDL, principalele probleme cu care se confruntă comunitatea, propunând, în același timp, în urma consultărilor cu locuitorii zonei, soluțiile pe care le consideră optime pentru rezolvarea blocajelor existente. Prin programul LEADER, decizia de finanţare şi prioritizare a proiectelor este luată la nivelul GAL-urilor care, în funcție de realitatea din teren, pot acorda sprijin direct rezolvării problemelor vizând incluziunea socială și reducerea sărăciei în mediul rural.

 În urma discuțiilor avute cu reprezentanții GAL-urilor au rezultat o serie de propuneri care pot îmbunătății semnificativ procesul de promovare a incluziunii sociale a grupurilor de persoane marginalizate, prin promovarea proiectelor care urmăresc crearea unor întreprinderi sociale. Aceste propuneri, prezentate în continuare, se bazează pe ideea modificării criteriilor de selecție, în sensul acordării unui punctaj suplimentar proiectelor care favorizează crearea de întreprinderi sociale în mediul rural, și care au drept principale obiective:

* promovarea incluziunii sociale ( ex. își propun să creeze locuri de muncă destinate persoanelor defavorizate) ;
* asigurarea unor componente de integrare prin programe speciale pentru persoanele cu dizabilităţi ;
* asigurarea formării profesionale, pregătirea în domeniul antreprenoriatului social şi dezvoltarea personală pentru membrii grupurilor vulnerabile, în vederea integrării lor pe piaţa muncii;
* realizarea accesului nediscriminatoriu al persoanelor defavorizate la bunuri şi servicii publice;
* realizarea unor proiecte comune cu ONG-uri care au deja ca activitate principală reintegrarea persoanelor defavorizate.

 În viitoarea programare a PNDR, 2021-2027, dezvoltarea întreprinderilor

sociale în mediul rural poate fi direct susținută prin includerea punctajelor suplimentare acordate pe sub-măsuri deja existente în PNDR.

 În cadrul s.M. 1.1 Sprijinirea pentru formarea profesională și dobândirea de competențe, se poate considera ca prioritară îmbunătățirea competențelor și formarea profesională în domeniul antreprenoriatului social, care să se adreseze, în special, persoanelor care intenționează să înființeze o întreprindere socială sau antrprenorilor care vor să-și transforme afacerea în întreprindere socială.

În aceiași logică se poate acționa și pentru s.M 1.2 Sprijin pentru acțiuni demonstrative și de informare și s.M 2.1 Sprijin pentru ajutor în vederea beneficierii de utilizare a serviciilor de consiliere. Pornind de la utilizarea acestor sub-măsuri în favoarea dezvoltării antreprenoriatului social se pot crea premisele pentru crearea de noi întreprinderi sociale în mediul rural. Beneficiarii acestor programe își pot îmbunătății semnificativ atât competențele antreprenoriale generale (management, resurse umane, marketing, gestiune financiară etc), cât și cele specifice domeniului antreprenoriatului social.

 Fermele sociale pot constitui o variantă viabilă de creștere a gradului de incluziune socială a persoanelor defavorizate din mediul rural. Fermele sociale constituie o viziune multifuncțională a agriculturii moderne, îmbinând activitățile clasice dintr-o fermă, cu capacitatea de incluziune socială a persoanelor cu dizabilități fizice, mentale sau emoționale moderate. În același timp, fermele sociale pot constitui un colac de salvare pentru șomerii de lungă durată, pentru

persoane vulnerabile, aflate în risc de excluziune socială, pentru tineri peste 18 ani care părăsesc sistemul de stat de protecţie a copilului etc. În acest fel se crează o valoare adăogată în domeniul social, persoanele defavorizate având oportunitatea de a se integra într-un context real, viu, în care își pot dezvolta personalitatea și își pot îmbunătății propriile capabilități, muncind și trăind într-un mediu natural.

 Munca alături de fermieri, contactul și relația cu animalele și cu plantele, asumarea responsabilităților specifice nivelului lor intelectual și de pregătire, constituie unele dintre caracteristicile cheie ale practicilor de reabilitare generate la nivelul fermelor sociale.

 Acest tip de relații interactive le permite persoanelor incluse într-un astfel de program, să-și dezvolte stima de sine, încrederea în propria lor putere de a depăşi obstacolele fizice şi psihologice și, nu în ultimul rând, să-și crească nivelul de calificare profesională şi experienţă profesională, oferindu-și o nouă șansă de a se integra pe piața muncii.

 Ferma socială, inclusă într-un concept mai larg, agricultura socială, este considerată pe plan european una dintre cele mai inovative instrumente capabile să combine cerințele de revitalizare rurală cu nevoia de dezvoltare a agriculturii multifuncționale moderne, având implicații sociale directe, pe multiple planuri.

Finanțarea prin PNDR în exercițiul financiar 2021-2027, a fermelor sociale, poate fi impulsionată, prin crearea unor condiții favorabile de elegibilitate în cadrul sub-măsurile deja existente s.M 4.1 Investiții în exploatații agricole și s.M 6.1 Sprijin pentru instalarea tinerilor fermieri.

 Această abordare a incluziunii sociale la nivelul mediului rural românesc o vedem ca o acțiune complementară a programelor desfășurate la nivelul Ministerului Muncii și Justiției Sociale.

 În acest fel, s-ar permite activităților agricole să susțină în mod direct serviciile sociale pe care statul le desfășoară în mediul rural. În țările europene în care există ferme sociale, fermierii primesc pentru fiecare persoană inclusă într-un program de acest tip o sumă de bani, inferioară însă costurilor sociale pe care statul le-ar suporta într-o structură clasică de ajutorare pentru aceste persoane.

În acest fel, se crează soluții viabile pentru furnizarea serviciilor publice sociale în comunitățile rurale, prin mobilizarea resurselor locale. Fermele sociale pot, în acest fel, să permită fermierilor să-și completeze personalul fermei și să aibă acces la fonduri care se pot dovedi extrem de utile în situații de criză.

 Pe lângă avantajele pe care le crează, componenta socială poate induce și dezavantaje la nivelul fermei, datorită, în primul rând, complexității relațiilor pe care fermierul trebuie să le aibă cu persoane vulnerabile din punct de vedere fizic sau psihic, sau a căror stare de sănătate obligă la desfășurarea activităților doar în anumite condiții.

 Pentru ca agricultura socială, în general, și fermele sociale, în special, să-și atingă obiectivele de ordin social și economic este necesară nu numai alocarea unor resurse financiare și umane, ci și creșterea gradului de cooperare dintre fermieri, instituțiile publice abilitate în domeniile agriculturii și protecției sociale și nu în ultimul rând, a experților și cercetătorilor din domeniile conexe protecției sociale.

 Poate, pe măsură ce fermele (agricultura) sociale se vor dezvolta, s-ar putea acorda o serie de facilități fiscale prin reducerea taxelor și impozitelor fermierilor care dezvoltă proiecte în această direcție. Astfel, agricultura socială se poate transforma într-un factor esențial de dezvoltare, ajungând să reducă riscurile pe care agricultorii le pot întâmpina, cu precădere la nivelul capacității resurselor umane și al profitului. Mai mult decât atât, la nivelul comunităților, agricultura socială produce și o solidarizare cu grupurile vulnerabile și cu mediul agricol în general, dar și o conexiune permanentă cu instituțiile publice, care practic se adaptează la nevoile fireşti ale societății.

 Întreprinderile (fermele) sociale oferind servicii personalizate, pot asigura tranziția persoanelor angajate, de la o stare de vulnerabilitate la o piață a muncii normală.

 Considerăm că Legea achizițiilor publice Nr. 98/2016 reactualizată în 2019, care menționează că autoritatea contractantă are dreptul să includă cerințe speciale privind dosarul de ofertă, conform SECŢIUNEA a 2-a Contracte rezervate ART. 56 (1) Autoritatea contractantă poate rezerva dreptul de participare la procedura de atribuire doar unităţilor protejate autorizate conform Legii nr. 448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, şi întreprinderilor sociale de inserţie prevăzute de Legea nr. 219/2015 privind economia socială. (2) În anunţul/invitaţia de participare autoritatea contractantă precizează explicit prezentul articol ca temei legal al procedurii de atribuire, nu a fost utilizată la nivelul la care să poată produce efecte notabile în domeniul social. Până acum, în sursele studiate nu au fost găsite informații care să descrie implementarea noilor prevederi legale privind contractele rezervate.

 Pentru finanțările UE în intervalul 2021-2027 ar trebui să existe o strategie clară privind absorbția acestora în domeniul întreprinderilor sociale. Orice întârziere în lansarea finanțărilor poate avea efecte negative asupra rezultatelor previzionate atât la nivel local, cât și la nivelul economiei sociale, în ansamblul ei.

 Strategiile și politicile guvernamentale trebuie să urmărească crearea unui cadru legal care să determine întreprinderile sociale să iasă din rutina zilnică, din poziția marginală în care se găsesc, astfel încât, să obțină finanțări la un nivel care să le permită să răspundă provocărilor sociale, economice și de mediu care devin, din ce mai complexe.

 Creșterea gradului de colaborare și a schimbului de informații la nivelul diferitelor sub-diviziuni (sectoare) cuprinse în cadrul mai larg al întreprinderilor sociale (societăți cooperative de gradul I, cooperative de credit, asociațiile și fundațiile,societățile agricole etc), poate determina o abordare unitară a prolemelor cu care se confruntă acestea și implicit, a capacității lor de a-și susține punctele de vedere în fața autorităților competente în domeniul economiei sociale.

 Pentru a performa în domeniul economiei sociale, antrepenorii sociali trebuie să fie persoane cu o puternică înclinație spre inovare, entuziasmați de posibilitatea de a experimenta, punând un accent puternic pe cercetarea si testarea soluțiilor aplicate pentru realizarea unui mediu social prietenos cu păturile defavorizate ale populației. Conștienți că efectele muncii lor nu se văd imediat în întreaga lor dimensiune, antreprenorii sociali sunt convinși că, pe termen mediu și lung, rezultatele activității lor vor contribui în mod semnificativ la îmbunătățirea nivelului de trai a unui număr important de oameni.

 Antreprenorii întreprinderilor sociale, pentru a reuși să-și atingă obiectivele, trebuie să-și proiecteze afacerile, astfel încât, să respecte câteva criterii.

 • Activitățile cuprinse în proiect să aibă un caracter inovativ. Inovația socială se poate manifesta sub diverse forme. Noi metode de comunicare între parteneri, noi sisteme sau proceduri, moduri de abordare a grupurilor țintă diferențiate în funcție de anumite criterii (vârstă, pregătire profesională, religie etc), noi metode de diseminare a rezultatelor previzionate, noi sisteme sau proceduri de lucru cu beneficiarii etc. Practic, orice activitate cuprinsă în proiect, care este preluată și aplicată de diverse persoane sau entități, constituie o inovație socială.

• Abordare de jos în sus. Pentru a optimiza investiția, înainte de lansarea acesteia, este necesară consultarea entităților locale relevante și a grupurilor țintă, astfel încât, investiția să se plieze cât mai mult posibil pe necesitățile reale ale comunității și să se armonizeze cu SDL.

• Complementaritatea activității preconizate cu alte proiecte în desfășurare în spațiul GAL-ului din zona respectivă, în ideea realizării unui efect sinergic al investițiilor realizate pe plan local, pentru a realiza o dezvoltare sustenabilă a zonei. Un atu suplimentar îl constituie integrarea proiectului într-un modul de dezvoltare multidisciplinară la nivel local, ceea ce ar permite dezvoltarea mai rapidă, din punct de vedere economic și social a comunității locale.

• Existența și relevanța elementelor de sustenabilitate ale proiectului, astfel încât, acestea, să  asigure continuitatea proiectului și după încetarea finanțării acestuia, iar impactul său pe termen lung, în direcția rezolvării problemelor sociale ale comunității să continue, astfel încât, grupurile țintă să obțină în continuare beneficii.

 Criterii extrem de importante în momentul evaluării proiectelor depuse pentru finanțare ar trebui să fie, atât realizările obținute în cadrul altor proiecte, cât și, cum au evoluat în timp întreprinderile nou create în cadrul proiectelor anterioare. Această abordare este necesară deoarece, multe dintre proiectele implementate nu au supraviețuit decât doi-trei ani. Cauzele probabile sunt, printre altele, lipsa unui marketing viabil, mai ales în ceea ce privește piața, deficienţe în organizarea şi planificarea afacerii, adică lipsa unei strategii de business bine definită şi gestionarea deficitară a capitalului material şi uman avut la dispoziție, planificarea incorectă a bugetului, lipsă de experienţă, dar şi incapacitatea de a evalua obiectiv situaţiile etc. De aceea, când proiectul urmărește crearea unei noi întreprideri sociale esențiale sunt două lucruri. În primul rând, alegerea pe baza unor criterii stricte de performanță a viitorului manager și, în al doilea rând, piața de desfacere.

 Principalele greșeli pe care le fac cei care aleg să își finanțeze afacerile sociale prin fonduri europene nerambursabile, sunt prezentate în continuare:

* Insuficienta informare în ceea ce privește detaliile liniilor de finanțare alese.
* Ignorarea sfaturilor și recomandărilor primite de la experții în finanțări nerambursabile.

 - Elaborarea în grabă și cu superficialitate a planurilor de afaceri ce stau la baza cererilor de finanțare.

 - Insuficienta cercetare a pieței în ceea ce privește produsul/serviciul dezvoltat cu ajutorul finanțării nerambursabile.

 Principala idee care se desprinde din această analiză este aceea că antreprenorii care depun aplicații pentru a câștiga finanțări nerambursabile, trebuie să fie cât se poate de siguri pe ideea de afacere pe care vor să o dezvolte, să aiba la bază o analiză de piață extrem de precisă și detaliată și să fie realiști atunci când lucrează la planul de afaceri.

 Una dintre problemele majore ale domeniului analizat, care trebuie rezolvată, cât de repede posibil, este crearea unor tipologii funcționale care să permită, alocarea publică a resurselor existente, în funcție de trăsăturile specifice ale entităților care sunt cuprinse în conceptul întreprinderii sociale. Fiecare entitate (societățile cooperative, cooperativele de credit, asociațiile și fundațiile, casele de ajutor reciproc, societățile agricole etc) au posibilități și mijloace de intervenție diferite, finanțări majoritare din surse diferite etc, singura trăsătură comună regăsindu-se, în mare măsură, în obiectivele generale ale activităților lor, dezvoltarea comunităților locale din punct de vedere social, sub multiple aspecte. (art.5 Legea 219/2015)

 Pntru ca activitățile desfășurate sub umbrela economiei sociale să aibe efectul scontat, iar distribuția și alocarea fondurilor publice să se facă după criterii clare, considerăm necesară realizarea unui sistem eficient și clar care să permită nu numai monitorizarea și evaluarea activității lor specifice, ci și realizarea unor statistici coerente privind întreprinderile sociale, pe fiecare tip de întreprindere socială. Numai pornind de la informații statistice clare se poate realiza o strategie viabilă pentru sectorul economiei sociale și pot fi aplicate politici diferențiate, pentru fiecare tip de entitate care acționează în acest domeniu.

 Încurajarea, de către statul român, a dezvoltării incubatoarelor care să acționeze, în direcția creșterii capacității antreprenoriale și manageriale, a persoanelor care doresc să se implice în înființarea și dezvoltarea întreprinderilor sociale, prin programe de instruire, coaching, consultanță, ar trebui să devină o preocupare permanentă la nivel decizional.

 Programele UE din domeniul socialului constituie un element declanșator pentru autoritățile naționale de a-și crește implicarea în această direcție. Realizarea unei strategii coerente a guvernului român, care să abordeze cu maximă seriozitate problematica întreprinderilor sociale și care, să fie realizată și implementată eficient, poate constitui, elementul fundamental care să determine creșterea fondurilor alocate, de către UE, României, pentru dezvoltarea economiei sociale.

 Cooperarea transfrontalieră și inter-regională poate crea condițiile necesare creșterii calitative a ecosistemului național al economiei sociale, prin colaborare directă și prin transferul de cunoștințe, în special în domeniul antreprenoriatului social și al inovației sociale.

 Pornind de la situația actuală, în care, la nivel național, se face simțită lipsa unei viziuni strategice coerente asupra economiei sociale, este de așteptat, în viitor, dezvoltarea în ritm lent a intreprinderilor sociale, la nivel național. Această prognoză puțin încurajatoare se datorează, în mare măsură, lipsei de angajament al actorilor politici, care are ca rezultat, un ritm lent al reformelor instituționale în domeniul analizat.

**3.Antreprenoriat social în mediul rural. Bune practici / Exemple de succes. România și Uniunea Europeană**

**Antreprenoriatul în fermele sociale (Irlanda)**

 Din punctul de vedere al antreprenoriatului social, fermele sociale constituie o provocare majoră. Fermele sociale sunt unice în peisajul rural. Ele nu numai că sprijină agricultura multifuncțională, dar, în același timp, constituie punctul de confluență al politicilor de sănătate și îngrijire socială, oferind o nouă șansă persoanelor care au nevoie de ajutor, în special, celor care se află la limita excluderii sociale. Scopul antreprenoriatului social în acest tip de fermă este de a oferi o oportunitate de incluziune socială, permițând participanților să se angajeze în activități cotidiene în cadrul fermei, care să le stimuleze abilitățile sociale, permițându-le să-și îmbunătățească atât încrederea în sine, cât și sănătatea, datorită mediului natural și lipsit de stres în care trăiesc.

 Persoanele care sunt încadrate în activitatea unei ferme sociale provin din medii extrem de diferite, de la persoane care se confruntă cu probleme de sănătate mintală la persoane cu dizabilități intelectuale, fizice și senzoriale, de la persoane în vârstă la șomeri de lungă durată, de la tineri care sunt în pericol de a nu se integra în societate la refugiați. Fermierii care s-au implicat în agricultura socială din Irlanda sunt plătiți pentru timpul și cheltuielile suportate ca parte a furnizării acestui sprijin. Acest lucru îi ajută să-și îmbunătățească viabilitatea afacerii și să utilizeze un capital natural și uman valoros în fermă.

 Plasamentele în domeniul agriculturii sociale durează de obicei între 10 și 12 săptămâni. Un aspect important și unic al agriculturii sociale din Irlanda este acela că inserția are loc la ferme obișnuite, în care, anterior venirii noilor membrii, nu se face o pregătire specială. Absorbția noilor veniți se face pe baza liberului consimțământ de a participa la acest tip de acțiune. Fiecare dintre persoanele implicate își stabilește propriile obiective pe care speră să le atingă în urma acestei experiențe. În funcție de problemele specifice pe care le au noii veniți, fermierul îi îndrumă spre activitățile pe care aceștia le pot îndeplini cu succes.

 Trăsătura specifică a fermelor sociale constă în suprapunerea activităților obișnuite din cadrul unei ferme peste problemele vizând politicile de sănătate și asistență socială, oferind sprijin direct persoanelor cu anumite nevoi sociale. Scopul urmărit este de a oferi oportunități de incluziune socială permițându-le participanților să se implice în activitățile cotidiene ale fermei, stimulându-le abilitățile sociale, respectul de sine și încrederea în propriile puteri, permițându-le să-și îmbunătățească sănătatea și nivelul de trai, muncind într-un mediu natural.

Agricultura socială în Irlanda se află într-un stadiu relativ timpuriu de dezvoltare, dar a crescut substanțial de la debut, în anul 2011.

 Acest tip de activitate este deosebit de dezvoltată în țări precum Norvegia, Olanda și Italia, fiind cunoscută sub diverse titulaturi: agricultură de îngrijire (Care Farming),agricultură pentru sănătate (Farming for Health) sau ferme ecologice de îngrijire (Green Care). Acestea nu sunt ferme obișnuite ca în Irlanda, fiind mai degrabă, unități specializate.

 Agricultura socială a fost înființată în Irlanda ca parte a unui proiect finanțat de INTERREG VA UE, denumit „Social Farming Across Borders” (SoFAB), care a funcționat în județele de frontieră ale Irlandei și în toată Irlanda de Nord în perioada 2011 - 2014. Succesul proiectului a condus la înființarea „Social Farming Ireland” (SoFI), o entitate care a fost dezvoltată pentru a continua să sprijine și să ajute la dezvoltarea agriculturii sociale în Republica Irlanda. SoFI s-a deschis în aprilie 2015 în Drumshanbo Co. Leitrim și este condus de Leitrim Integrated Development Company, datorită implicării sale ca partener în proiectul anterior, SoFAB. Acesta a fost puternic susținut și finanțat din 2015 de către Departamentul Agricultură, Alimente și Pescuit Marin, în mare parte din fondul CEDRA (Comisia pentru Dezvoltarea Economică a Zonelor Rurale).

 Obiectivul principal al Social Farming Ireland (SoFI) este de a sprijini dezvoltarea unei rețele naționale de agricultură socială, prin colaborarea cu o serie de alte companii care se implică în dezvoltarea locală, pentru a promova idea la nivel național. Aceste companii de dezvoltare au sediul în regiuni diferite și includ Leitrim Development Company (Midland Border), West Limerick Resources (South West), Waterford LEADER Partnership (South East) și South West Mayo Development Company (West), care susțin extinderea activității de agricultură socială la nivel

regional și acționează ca sprijin pentru fermierii sociali din regiune. SoFI oferă o serie de servicii pentru a ajuta extinderea agriculturii sociale la nivel național, inclusiv difuzarea informațiilor despre ce este și cum funcționează agricultura socială; recrutarea și instuirea fermierilor pentru a participa la acest program; asigură legătura dintre fermieri și furnizorii de servicii de sănătate și de îngrijire socială din sectoarele de stat, sericiile comunitare și de voluntariat, pentru a realiza plasamente în numele participanților, în funcție de nevoile lor. De asemenea, desfășoară cercetări care pot avea impact asupra politicilor și evoluțiilor viitoare ale agriculturii sociale din Irlanda. Pur și simplu, SoFI acționează ca intermediar între fermieri, organizațiile de sănătate și asistență socială și participanți, pentru ca agricultura socială să se dezvolte. De la înființarea sa în 2015, SoFI a realizat peste 6.300 de zile de plasare pentru aproximativ 790 de participanți în 77 de ferme sociale din toată țara.

Sursa Adaptare și prelucrare a materialelor de la adresa <https://www.socialfarmingireland.ie/>

**Nos Oignons - Sprijinirea agriculturii sociale în Valonia (Belgia)**

 Nos Oignons d’Entre Mots” este un proiect de agricultură socială inițiat de Serviciul de Sănătate Mintală „Entre Mots” al Clinicii Saint-Pierre d’Ottignies și asociația „Nos Oignons”, și co-finanțat de Valonia și Fondul European Agricol pentru Dezvoltare Rurală (FEADR) în cadrul Planului de dezvoltare rurală valonian.

 „Nos Oignons d’Entre Mots” este unul dintre proiectele finanțate în cadrul măsurii 16.9 din Planul de dezvoltare rurală valon 2014-2020, ceva nou în peisajul regional. Măsura își propune să dezvolte proiecte pilot care să permită fermierilor, silvicultorilor sau chiar asociațiilor locale de mediu să-și diversifice activitățile în domeniul sănătății sau integrării sociale.

 „Nos Oignons” este o asociație care sprijină incluziunea socială prin organizarea de activități colective și individuale în ferme pentru persoanele care suferă de sănătate mintală și / sau probleme sociale. Acest tip de interacțiune ajută pacienții să învețe lucruri noi, să devină puternici, să construiască noi relații și să câștige încrederea de sine.

 Din 2017, „Nos Oignons” a contribuit la trei proiecte finanțate din PDR în Valonia. Aceste proiecte includ: organizarea de ateliere colective și experiențe individuale la fermele participante; crearea de rețele cu alte instituții din teritoriu și crearea unui cadru operațional cu alți operatori din Valonia pentru a aborda problemele legale care împiedică dezvoltarea agriculturii sociale. Promotorii proiectului sunt două ONG-uri și un centru public de îngrijire socială.

Rezultatele proiectului au condus la o diminuare semnificativă a costurilor pentru îngrijirea persoanelor vulnerabile. În Valonia, îngrijirea pe zi la domiciliu costă în medie 190 EUR / zi / pacient, iar, pentru spitalizare, 430 EUR / zi / pacient. Se estimează că agricultura socială costă 80 EUR / zi / pacient.

2000 de „zile ferme” pentru persoane fizice și 900 de zile de ateliere colective vor fi livrate până la sfârșitul celor trei proiecte.

**Perioada de programare:** 2014-2020

**Prioritate:** P6. Incluziune socială și dezvoltare locală

**Zona de focalizare:** 6A: Diversificare și creare de locuri de muncă

**Măsura:**M16: Cooperare

**Finanțarea:**Buget total 1.300.490 Euro, din care FEADR 682.757 Euro
Național / Regional 617.278 Euro

**Interval de timp:**2017 - 2021

**Promotor de proiect:**

1. Service de Santé Mentale Entre Mots de la 'Clinique Saint-Pierre d'Ottignies' asbl 2. Service de Santé Mentale 'Safrans' asbl 3. CPAS de Tubize

Benoit.vantichelen@cspo.be

**Site-ul:**[http://www.nosoignons.org](http://www.nosoignons.org/) https://nosoignonsdentremots.be/

**Achiziționarea costumului de reabilitare Bionic Eskoskeleton.**

**Fundația No Barriers. (Irlanda)**

 Proiectul a pus la dispoziția pacienților din zonele rurale un exoschelet - Ekso Bionics. Aceasta permite reabilitarea în cadrul comunității, a pacienților care se recuperează în urma unor leziuni ale coloanei vertebrale, accidente vasculare cerebrale și leziuni cerebrale.

 Proiectul permite persoanelor cu leziuni și boli neurologice să se reabiliteze în propria comunitate. Costumul poate fi mutat oriunde este nevoie în Donegal, pur și simplu, făcând o programare. Utilizatorul serviciului este însoțit în permanență de un fizioterapeut calificat.

 Proiectul permite utilizatorului să se folosească de un serviciu accesibil și autonom. Astfel, a apărut oportunitatea ca un grup de persoane cu dizabilități din mediul rural să fie ajutat, oferindu-le posibilitatea de a-și îmbunătăți bunăstarea socială, fizică și mentală. Din iunie 2019, 15 pacienți care utilizează scaune cu rotile au acces la Exoskeleton prin schema pilot a proiectului. Pacienții au făcut în total 90 000 de pași în cadrul comunității rurale. Costumul a fost folosit la capacitate maximă (30 de sesiuni pe săptămână) în termen de trei luni de la lansarea proiectului. În acest moment, activitatea se auto-finanțează având personal de fizioterapie cu normă întreagă și există potențial pentru dezvoltarea proiectului prin reinvestirea profitului. Proiectul a permis Fundației No Barriers să angajeze două persoane cu normă întreagă. Costumul permite utilizatorilor de scaune cu rotile să-și îmbunătățească starea de sănătate, fără a se deplasa din propria locuință.

Perioada de programare: 2014-2020

Interval de timp: 2018

Prioritate: P6. Incluziune socială și dezvoltare locală

Zona de focalizare: 6B: Dezvoltare locală

Măsura: M19: LEADER / CLLD

Finanțarea: Buget total 161 380 Euro, din care contribuție PDR 121.035 Euro, Național / regional 40.345 Euro.

Promotor de proiect: Fundația No Barriers, Johnnyloughrey2000@yahoo.co.uk

Site-ul: <http://www.nobarriers.ie>

**Magazin alimentar și cafenea socială „Beim Lis” (Luxemburg)**

 ONG-ul „Yolande asbl” aparține grupului „Elisabeth”, care este principalul furnizor de îngrijire socială din Luxemburg. ONG-ul a achiziționat o clădire în municipalitatea Betzdorf. Acolo, ONG-ul a înființat apartamente pentru persoanele cu dizabilități intelectuale la etajele superioare și un magazin sătesc la parter. Magazinul alimentar a fost creat în 2017 pentru a permite stagiarilor sau angajaților cu handicap intelectual să intre pe piața muncii și să devină independenți din punct de vedere financiar. Într-o parte a magazinului alimentar, a fost înființată o cafenea socială unde localnicii se pot întâlni și socializa. Sprijinul prin măsura LEADER a fost utilizat pentru crearea unei mici echipe de sprijin cu doi angajați cu timp parțial de lucru.

 În cafeneaua comunitară au loc ateliere incluzive de producere a săpunului și al lumânărilor. Rezultatele activităților desfășurate în cadrul atelierelor sunt diseminate online și publicate într-o broșură care este distribuită de patru ori pe an. Unele persoane cu dizabilități intelectuale au devenit profesori asociați în atelierele de săpun și lumânări. Au fost create două locuri de muncă pentru persoanele cu nevoi speciale. Aproximativ 40 de ateliere au fost organizate cu peste 500 de participanți. În cooperare cu Fairtrade Luxembourg, a fost creată o marcă de ceai cu certificare de etichetă bio. Ambalajul este realizat în timpul unui atelier destinat persoanelor cu nevoi speciale.

Perioada de programare: 2014-2020

Interval de timp: 2016 - 2019

Prioritate: P6. Incluziune socială și dezvoltare locală

Zona de focalizare:6B: Dezvoltare locală

Măsura: M19: LEADER / CLLD

Finanțarea: Buget total 223.400 Euro, din care, FEADR 158.614 Euro,

Național / Regional 64.786 Euro,

Promotor de proiect: Yolande asbl, yolande@elisabeth.lu

Site-ul: <http://www.beimlis.lu/lu>

**O șansa pentru economia socială, un viitor mai bun pentru persoanele vulnerabile (România)**

 Obiectivul general al proiectului îl constituie inființarea și dezvoltarea a 21 întreprinderi sociale în regiunile Sud-Muntenia, Sud-Est, Sud-Vest și Nord Est, ce asigură oportunități de integrare și reintegrare a forței de muncă în structurile de economie socială, prin crearea a 105 de noi locuri de muncă.

Proiectul isi propune:

• Imbunătățirea nivelului de competențe prin furnizarea de programe de pregătire profesională în domeniul antreprenoriatului în economia socială și managementului de intreprindere socială pentru 120 de persoane din grupul țintă al proiectului.

• Dezvoltarea antreprenoriatului social în regiunile Sud-Muntenia, Sud-Est, Sud-Vest si Nord Est prin înființarea a 21 intreprinderi sociale și asigurarea de servicii suport de sprijin și monitorizare pentru dezvoltarea întreprinderilor nou create.

• Crearea a minimum 105 de noi locuri de muncă în cadrul întreprinderilor sociale nou inființate în cadrul proiectului.

• Dezvoltarea unei rețele de sprijin a economiei sociale pentru sprijinirea întreprinderilor de economie socială nou înființate, promovarea economie sociale în rândul comunității în vederea implicării în furnizarea de servicii pentru grupurile vulnerabile.

 Proiectul se desfasoară pe o perioadă de 36 luni, în intervalul 27 septembrie 2019 – 26 septembrie 2022, iar principalele rezultate preconizate sunt:

- 10 caravane de informare a publicului ținta organizate;

- 120 persoane care doresc să înființeze întreprinderi sociale selectate în grupul țintă al proiectului;

- 120 persoane formate în cadrul proiectului care au obținut certificate de absolvire a cursurilor de formare antreprenorială;

- 120 planuri de afaceri elaborate de participanți în cadrul programului de formare antreprenoarială specifică și înscrise în competiția de planuri de afaceri;

- 21 planuri de afaceri selectate în urma concursului de planuri de afaceri organizat;

- 10 workshop-uri tematice organizate pentru cei 21 beneficiari ai caror planuri de afaceri au fost selectate în urma concursului de planuri de afaceri;

- 21 întreprinderi noi înființate;

- 105 locuri de munca nou create în cadrul celor 21 de întreprinderi;

- 10 parteneriate încheiate cu actorii relevanți pentru dezvoltarea Rețelei de sprijin a economiei sociale.

Perioada de programare: 2014-2020

Interval de timp: 2019 –2022,

Axa prioritară 4 - Incluziunea sociala si combaterea saraciei

Finanțarea: Buget total 13,55 mil. lei POCU/FSE

Contract: POCU/449/4/16/128107

Beneficiar Asociatia Viitor pentru Femei

asociatiaviitorpentrufemei@gmail.com Tel.0744.620.487

Sursa <http://www.mmuncii.ro/j33/index.php/ro/proiecte-programe/in-curs-de-implementare/5625-2019-pocu-128107>

**Proiect KAT2 pentru siguranța vieții la domiciliu în mediul rural(Finlanda)**

 Acest proiect își propune să ajute oamenii în vârstă să trăiască în mediul rural, acasă la ei, în siguranță și fericiți.

 Scopul acestui proiect a fost identificarea și găsirea mijloacelor de prevenire a riscurilor legate de persoanele în vârstă care trăiesc singure acasă. Pe baza unor studii complexe a fost creat un sistem de protecție a persoanelor în vârstă, care ajută la identificarea și eliminarea acestor riscuri. Primul proiect (dintr-un lot de trei proiecte) a urmărit abordarea situațiilor dificile legate de rezistența și securitatea locuinței, realizându-se o listă de verificare a problemelor critice care pot apărea, listă testată de serviciile locale sociale și de urgență.

 Programul este de așteptat să aibă efecte majore în plan economic, deoarece costurile vieții în propriul domiciliu sunt semnificativ mai mici decât costurile din casele de bătrâni,iar, în același timp, serviciile de sprijin pot oferi locuri de muncă în mediul rural. Din perspectiva stilului de viață, mulți oameni în vârstă consideră că locuind acasă, calitatea vieții lor va fi mult mai bună.

 Un alt obiectiv al studiului este eficientizarea utilizării energiei ceea ce va avea un efect pozitiv asupra climei prin promovarea tehnologiilor de încălzire mai eficiente și a altor mijloace pentru reducerea consumului de energie.

 Proiectul vizează, de asemenea, crearea de conexiuni și rețele între grupul țintă și prietenii, rudele și vecinii lor, inclusiv prin conectarea în rețea a serviciilor de sănătate.

 Proiectul a realizat legături comunitare prin reunirea serviciilor sociale și de salvare regionale, implicând o gamă largă de actori diferiți care sunt implicați în această activitate.

Perioada de programare: 2014-2020

Prioritate: P6. Incluziune socială și dezvoltare locală

Zona de focalizare:6B: Dezvoltare locală

Măsura: M07: Servicii de bază și reînnoire a satului

Finanțarea: Buget 290.648 Euro, din care, PDR 249.957 Euro, alte surse 40.691 Euro

Interval de timp: 2017 - 2018

Promotor de proiect: Etelä-Karjalan sosiaali- ja terveyspiiri

kristiina.kapulainen@eksote.fi

Site-ul: http://www.kotonaasumisenturvallisuus.fi

**Café Edelstein – realizarea unui loc de întâlnire pentru săteni (Germania)**

 La sfârșitul anului 2017, un muzeu mineralogic, situat în școala veche din districtul Oberkirchen, a fost transformat într-un punct de întâlnire al satului numit „Café Edelstein”. Două camere au fost renovate, iar zona cafenelei a devenit un punct de întâlnire care a atras din ce în ce mai mulți localnici. În această situație, a apărut nevoia de a amenaja și grădina, astfel încât, cafeneaua să poată organiza și evenimente în aer liber când vremea este bună. Atât zonele interioare cât și cele exterioare oferă grupurilor posibilitatea de a avea un punct central de întâlnire pentru evenimente în toate anotimpurile.

 În zona nou creată, în aer liber, în perioadele de vreme bună și în cooperare cu companii locale (catering, restaurante, cluburi etc.) se organizează, în fiecare zi de marți, seri de grătar sau alte activități culinare. Alte cluburi, grupuri și companii folosesc cafeneaua zilnic. Astfel, crește gtadul de socializare, și implicit, apar noi oportunități pentru dezvoltarea comunității.

Perioada de programare: 2014-2020

Prioritate:P6. Incluziune socială și dezvoltare locală

Zona de focalizare:6B: Dezvoltare locală

Măsura:M07: Servicii de bază și reînnoire a satului

Finanțarea: Buget total 33.327 Euro,din care FEADR 12.850 Euro, Național / Regional 5.480 Euro, Privat 14.997 Euro

Interval de timp: 2017 - 2019

Promotor de proiect: Heimat- und Verkehrsverein Weiselberg eV

Erwin.raddatz@kabelmail.de

Site-ul: http://www.oberkirchen-saarland.de/bei-uns-ist-was-los/projekte/cafe-edelstein/

**„SuccES Întreprinderi sustenabile pentru incluziune”.**

**Fundația Dezvoltarea Popoarelor (FDP) (România)**

 Proiectul s-a derulat pe o perioadă de 12 luni, începând cu octombrie 2014, fiind cofinanțat din Fondul Social European prin Programul Operațional Sectorial Dezvoltarea Resurselor Umane 2007-2013, cu un buget total de 2.426.893,56 lei. În urma desfășurării proiectului, FDP a ajutat 158 de persoane din grupuri sociale vulnerabile să-și găsească un loc de muncă prin serviciile de ocupare. Pentru îndeplinirea acestui obiectiv, FDP a dezvoltat patru întreprinderi sociale. Două dintre acestea Proiect Mozaic Ilfov (Popești Leordeni) și SC FDP Store Team Cluj au fost create în 2012. Alte două au fost create și dezvoltate în anul 2014 - FDP Dambovita (Cojasca) și Prest Com Pavaj Arad (Sântana).

 Printre beneficiarii acestor servicii majoritatea au fost persoane de etnie rromă (37), persoane cu dizabilități (36) și femei în situații de risc (36). De asemenea, serviciile de ocupare s-au adresat celor care au abandonat de timpuriu școala (23), tinerilor de peste 18 ani care părăsesc sistemul instituționalizat de protecție (19) și persoanelor din familii cu mulți copii (7).

**SC Prest com. Sântana Pavaj srl (România)**

 Societatea comercială este infiintata de catre UAT (unitatea administrativ teritorială) orașul Sântana, persoană juridică de drept public, cu capacitate juridică deplină și patrimoniu propriu, reprezentată prin Consiliul Local Sântana ca autoritate deliberativă, cu sediul in orasul Sântana, str.Muncii, nr. 120A, județul Arad. Aceasta functionează în satul aparținător Caporal Alexa unde are inchiriată o hală de producție și spațiu de depozitare. Proiectului „SuccES Intreprinderi sustenabile pentru incluziune”, a fost susținut de Fundația Dezvoltarea Popoarelor (FDP)

 Linia de fabricat pavele din cadrul întreprinderii este automatizată, muncitorilor le ramâne doar să încarce în skip și să depoziteze pavelele pentru uscat pe paleți, pregătindu-le, astfel, pentru vânzare. Societatea va achizitiona prin proiect și materia primă necesară fabricării pavelelor până în luna octombrie. după care va trebui să se susțina singură.

 Întreprinderea avea în acel moment 8 angajați: 1 manager întreprindere normă 50%, 1 responsabil financiar normă 50%, un șef de echipă cu normă întreagă și 5 muncitori toți cu normă întreagă. Societatea funcționează ca o structura de economie socială datorit- criteriilor de selecție a personalui: familii cu mai mult de doi copii, rromi, persoane cu mai puţin de 8 clase. Angajații societății au participat la stadii de ucenicie în cadrul unor societăți cu același obiect de activitate, ocazie cu care s-au familiarizat atât cu procesul de producție cât și cu întreaga procedură de fabricare și comercializare a pavelelor.

 Fabrica a fost înfiinţată în decembrie 2014, primele patru luni fiind dedicate activităţilor pregătitoare – amenajare spaţiu, consituire şi pregătire echipă, achiziţie utilaje. Primele teste ale utilajului de producţie au fost realizate în aprilie 2015 iar primele produse finite au fost obţinute în luna mai.

 Proiect finanţat prin Programul Operaţional Sectorial Dezvoltarea Resurselor Umane, în valoare de 862.674.04 de lei.

 Societatea Prest COM Pavaj SRL a avut în anul 2018 o cifră de afaceri de 62.390 lei și 16 angajați.

Sursa romanialibera.ro/economie/companii/fdp-a-creat-zeci-de-locuri-de-munca-pentru-persoanele-vulnerabile-din-romania-prin-dezvoltarea-unui-grup-de-intreprinderi-sociale-396881

https://newsar.ro/inedit-o-primarie-din-arad-si-a-deschis-propria-fabrica-de-pavele-

https://www.romanian-companies.eu/prest-com-santana-pavaj-srl-33850202/

**Proiect Mozaic SRL (România)**

 Proiectul Mozaic SRL este prima fabrică de mozaic ceramic și materiale naturale din România cu finanțare europeană. Gândită ca întreprindere socială, fabrica avea la inaugurare mai mult de jumătate dintre angajați persoane provenite din grupuri sociale vulnerabile, în 2015 fiind create 3 locuri noi de muncă pentru persoane vulnerabile.

„Aflați la finalul celui de-al treilea trimestru al acestui an, constatăm o creștere de 45% a cifrei de afaceri a Fabricii de Mozaic față de aceeași perioadă a anului 2014.

 Credem că această creștere a cifrei de afaceri se datorează faptului că în ultimul an am investit în activități de marketing și am lansat produse noi”, declara Simona Carobene, administrator al firmei.

 Întreprinderea producea mozaic, plinte, contratrepte, tăieturi unghiulare, incizii, debitări și profil antiderapant pentru trepte. Fabrica de Mozaic se află în localitatea Popești-Leordeni și are o hală de 300 de mp, cu o capacitate de producție totală de aproximativ 4500 mp pe lună, fiind dotată cu tehnologie cu utilaje italiene de ultimă generație fiind prima fabrică de mozaic ceramic și materiale naturale din România cu finanțare europeană.

 În prezent întreprinderea produce mozaic, plinte, contratrepte, realizează tăieturi unghiulare, incizii, debitări și profil antiderapant pentru trepte. Fabrica de Mozaic se află în localitatea Popești-Leordeni și are o hală de 300 de mp, cu o capacitate de producție totală de aproximativ 4500 mp pe lună, fiind dotată cu tehnologie cu utilaje italiene de ultimă generație.

**Sursa** [**https://bricolagecenter.ro/item/sc-proiect-mozaic-srl/**](https://bricolagecenter.ro/item/sc-proiect-mozaic-srl/)

Date de contact – SC PROIECT MOZAIC SRL

Soseaua de Centură, Nr. 103, Hala B5, Oraș Popești Leordeni, Județul Ilfov

Persoanede contact: Aneta Popescu – Director de productie

Telefon: 0751.011.783,

Email – aneta.popescu@fabricademozaic.ro

Cifra de afaceri 2018 12.145 lei Angajați 1

<https://www.romanian-companies.eu/fdp-store-team-srl-29326960/>

**Lumină pentru Ursici și lumină pentru copiii din Inelet (România)**

 Cele doua proiecte au fost inițiate de Asociația Free Miorita, iar UniCredit Bank a sprijinit financiar realizarea lor.

 Ursici este o asezare de la poalele Munților Sureanu, la 450 de km de ăBucurești. Administrativ ține de comuna Bosorod din județul Hunedoara, dar ca civilizație ține de Evul Mediu - satul nu a fost niciodată electrificat, deși aici trăiesc permanent peste 50 de oameni. Soluția pentru locuitorii din Ursici o reprezintă panourile solare pentru fiecare gospodărie. UniCredit Bank a fost prima companie care a decis sa susțina financiar proiectul. La numai doua zile de la popularizarea în mediul online, pe bloguri și pe facebook, UniCredit Bank s-a alaturat cauzei printr-o finanțare de 7.500 de euro, care acoperă costul panourilor solare și al sistemelor auxiliare. Mai mult, la acțiunea de instalare a panourilor solare au participat. ca voluntari, angajați din cadrul companiei.

 La inceputul anului 2014, UniCredit Bank a decis sa se implice si in actiunea “Lumina pentru copiii din Inelet", prin montarea panourilor solare la școala din localitatea situată în Munții Cernei. De asemenea, la acțiunea de voluntariat au participat angajați ai bancii, dar și alți voluntari.

Sursa [**www.freemiorita.ro**](http://www.freemiorita.ro/)

„**Start-up-uri Sociale pentru dezvoltarea sustenabilă națională – SUSTIN”(România)**

 Proiectul se implementează pe o perioadă de 36 luni (3 iunie 2019 – 2 iunie 2022), fiind implementat de către CARMISTIN INTERNATIONAL S.R.L. în calitate de Beneficiar.
 Proiectul este cofinanțat în proportie de 98,56 % din Fondul Social European prin Programul Operațional Capital Uman 2014-2020, în cadrul Axei prioritare 4 „Incluziunea socială și combaterea sărăciei”, Obiectiv specific 4.16 „Consolidarea capacității întreprinderilor de economie socială de a funcționa într-o manieră auto-sustenabilă”.

 Pentru atingerea obiectivului principal s-a urmărit îndeplinirea unor obiective intermediare, privind:

* Creșterea nivelului de informare și conștientizare la nivelul Sud-Muntenia, Sud

Vest și Vest cu privire la beneficiile economiei sociale, ale ocupării pe cont propriu și ale dezvoltării economice sustenabile la nivel regional.

* Dezvoltarea nivelului de competențe antreprenoriale în economie socială în

rândul a 112 persoane și îndrumarea acestora în vederea realizării unui plan de afaceri și înființării de noi societăți economice sociale.

* Creșterea ratei de ocupare la nivelul regiunilor Sud-Muntenia, Sud Vest și Vest

prin înființarea a 29 de societăți economice sociale și crearea a 93 de noi locuri de muncă.

 Obiectivul general stabilit prin proiect este: „Susținerea investițiilor în inițiative antreprenoriale sociale la nivelul Regiunilor Sud- Muntenia, Sud Vest si Vest, prin inființarea a 29 de structuri de economie socială, în vederea dezvoltării economiei sociale și creșterii ocupării la nivel regional.”
 În vederea atingerii obiectivelor POCU și OS 4.16, proiectul își propune selectarea, finanțarea, consilierea și monitorizarea a 29 de întreprinderi de economie socială, creând astfel 93 de locuri de munca în regiunile vizate de proiect.
 De asemenea, în vederea creșterii vizibilității ideii de economie socială, proiectul propune realizarea de parteneriate între întreprinderile înființate și alți actori relevanți pentru activitatea economico-sociala și realizarea unui studiu care include o analiză a activitatii de economie socială și potențialul regional specific Regiunilor Sud Muntenia, Sud Vest si Vest.

Proiectul POCU/449/4/16/127434

**Cooperativa Socială Stejarul (Romănia)**

 Obiectivul general propus de Asociația Biosilva l-a reprezentat dezvoltarea unor structuri de economie socială prin implementarea unui pachet integrat de acțiuni care sa conducă la înființarea și dezvoltarea a 14 intreprinderi sociale în regiunile NE, SE, V, BU-IF pentru a asigura oportunități de integrare și reintegrare în piața muncii în structurile de economie socială pentru 93 de persoane, din care 66 apartinand grupurilor vulnerabile.

 Obiectivele specifice au fost:

OS1. Înființarea și dezvoltarea a 14 entități de economie socială și crearea a 93 de locuri de muncă, din care 66 pentru persoanele din grupurile vulnerabile prin acordare de asistență și sprijin financiar;

OS2. Promovarea incluziunii sociale și economiei sociale în cele 5 regiuni de derulare ale activităților proiectului;

OS3. Dezvoltarea de instrumente pentru implementarea conceptelor de incluziune socială și economie socială. Grupul țintă: 3 familii cu peste 2 copii, 8 familii monoparentale, 47 de femei, 36 de persoane care trăiesc din venitul minim garantat, 2 persoane cu dezabilități si 17 persoane de etnie romă.

 În cadrul acestui proiect Asociația Biosilva a creat prin structurile de economie socială (SES) un număr de 29 locuri de muncă și a facilitat formarea profesională pentru un număr de 36 persoane aparținând unor grupuri vulnerabile, astfel:

 Una dintre investiții a urmărit realizarea unui depozit de prelucrare lemn de foc – COOPERATIVA SOCIALĂ „STEJARUL” SOCIETATE COOPERATIVĂ, cu sediul în Județul Botoșani, Comuna Pomîrla, înființată ca o structură de economie socială ce are ca obiect de activitate comerțul cu ridicata al materialului lemnos. Prin realizarea unei linii tehnologice moderne de tăiat, despicat și paletizat lemn de foc cu o productivitate ridicată, se urmărește asigurarea producerii de lemn de foc secționat, despicat și paletizat, lemn decojit pentru produse de mobilier, scoarță pentru amenajări peisagistice, servicii de secționat și despicat lemn de foc.

 Necesitatea înființării unei astfel de structuri economice a pornit de la faptul că lemnul reprezintă principala sursă de încălzire în mediul rural, respectiv pentru comuna Pomârla și pentru comunitățile învecinate, iar lipsa unui producător pentru lemnul de foc despicat si paletizat în zonă face ca această afacere să fie o oportunitate pentru piața locală.

 În cadrul acestei structuri de economie socială au fost create un număr de 7 locuri de muncă, din care 5 angajați fac parte din grupul țintă al proiectului, respectiv din categoria persoanelor cu venitul minim garantat. Pentru 12 persoane din grupul țintă a fost facilitată participarea la cursul de formare profesională “Motorist la motoagregate și mașini în silvicultură”. Cooperativa era funcțională în anul 2019.

Proiect POSDRU/173/6.1/S/148194 finanțat din Fondul Social European prin Programul Operațional Sectorial Dezvoltarea Resurselor Umane 2007-2013,

Axa prioritară 6. “Promovarea incluziunii sociale”

Domeniul major de intervenție 6.1. “Dezvoltarea economiei sociale”.

Promotor Asociația BIOSILVA și Institutul pentru Parteneriat Social Bucovina

Bugetul total alocat a fost de 768.160,00 lei, din care 227.400,00 lei fiind dedicați exclusiv investițiilor.

Perioada de implementare: 05.01.2015 – 31.12.2015

Manager Alexandru-Georgian Istrate– Telefon: 0744.231.689/ 0729.774.228

e-mail: cooperativa.stejarul@gmail.com web: www.cooperativastejarul.ro

Sursa [https://lemn.fordaq.com/compania/COOPERATIVA+SOCIALA+STEJARUL+SOCIETATE+COOPERATIVA\_342969.html](https://lemn.fordaq.com/compania/COOPERATIVA%2BSOCIALA%2BSTEJARUL%2BSOCIETATE%2BCOOPERATIVA_342969.html)

**Ferma Model din Angofa (România)**

 Au fost achiziționate 200 ha de pajiști în valea Angofa (un sat abandonat), lângă Sighișoara, plus ferma și școala. Împrumuturile și donațiile primite de la “Prietenii ADEPT” din Londra ne-au permis să cumpărăm și să reproducem efectivul de 65 de vaci Aberdeen Angus, rasă pură.

Fundația ADEPT dorește să utilizeze valea Angofa pentru derularea unor acțiuni concrete de restaurare și protecție a biodiversității, a habitatelor aflate în administrare, adaptate la agricultura extensivă de Înaltă Valoare Naturală. Această fermă va demonstra cum se pot menține caracteristicile peisagistice, habitatele aflate deja pe cale de dispariție, pajiștile bogate în specii de plante sălbatice și, în același timp, cum pot fi generate venituri suplimentare, încurajând astfel micii fermieri să continue agricultura tradițională.

 Se urmărește realizarea unui management cooperativ reciproc avantajos cu 10-15 fermieri învecinați pe 500 ha. Anual 90 de fermieri vor fi integrați în cursuri de formare dedicate unui management favorabil naturii și marketing-ului legat de valoarea naturală. Pe scară mai largă, ideile demonstrate la Angofa vor fi reproduse în alte sate, ajutând zeci de sate și mii de fermieri să obțină venituri nete, protejând, în același timp, biodiversitatea.

 Proiectul urmărește, în același timp, să demonstreze că agricultura la scară mică poate fi încă viabilă din punct de vedere economic. Efectuarea unor lucrări de restaurare a habitatelor va demonstra că planificarea și investițiile în cooperare pot reduce investițiile individuale și pot ajuta micii fermieri să atingă obiective agricole durabile.

Promotor proiect Fundația ADEPT

Finanțare particulară Fauna and Flora International (FFI) și Grass Valley Trust

Durată proiect: 2016 - continuu

Sursa <https://fundatia-adept.org/ro/proiecte/economia-sociala-vector-de-integrare-europeana-sustenabila-es-vies/>

**Economia Socială - Vector de Integrare Europeană Sustenabilă (ES-VIES) (Rmânia)**

 Schemă de ajutor de minimis pentru înființarea de întreprinderi sociale în regiunile Centru, Sud-Est și Vest, având ca obiectiv „Consolidarea capacității întreprinderilor de economie socială de a funcționa într-o manieră auto-sustenabilă”.

 Obiectivul General al Proiectului. Creșterea ocupării forței de muncă prin susținerea întreprinderilor de economie socială cu profil non agricol din zona urbană și rurală prin promovarea culturii antreprenoriale în economie socială și dezvoltarea cunoștințelor, aptitudinilor, deprinderilor antreprenoriale și manageriale în economie socială, în rândul a 120 de persoane fizice (șomeri, persoane inactive, persoane care au un loc de muncă și își doresc să înființeze o întreprindere de economie socială în scopul creării de noi locuri de muncă) din regiunile Centru, Sud-Est și Vest, facilitând inițierea de noi afaceri în domeniul economiei sociale, încurajându-se astfel antreprenoriatul în economie socială și ocuparea forței de muncă pe cont propriu.

 Prin intermediul proiectului vor fi create 105 locuri de muncă, ce vor ajuta la ameliorarea ratei de ocupare a grupurilor dezavantajate, la combaterea șomajului de lungă durată, promovând astfel integrarea socială.

 120 de persoane

 Formare Antreprenor Economie Socială

40 de persoane din grupul țintă

Formare Manager de Întreprindere Socială

21 întreprinderi de economie socială

ajutor de minimis, de până la ∼100.000 Euro

105 locuri de muncă create

fiecare SES - minim 5 locuri de muncă

Promotor proiect Fundația ADEPT

Proiect POCU/449/4/16/128489:

Axa Prioritară 4, „Incluziunea socială și combaterea sărăciei”.

 Obiectiv specific 4.16. Sprijin pentru înființarea de întreprinderi sociale

Finanțare Uniunea Europeană/Ministerul Fondurilor Europene, în calitate de Autoritate de Management pentru Programul Operațional Capital Uman

Durată Proiect: 12.09.2019 - 11.09.2022 (36 de luni)

Sursa <https://fundatia-adept.org/ro/proiecte/economia-sociala-vector-de-integrare-europeana-sustenabila-es-vies/>

**Modernizarea unei ferme de legume (România)**

 GEO & COSTI AGROSTAR este o companie agricolă și comercială înființată în 1998, care cultivă în principal cereale,plante leguminoase și floarea soarelui. Este situată în comuna Găneasa, unde aproape un sfert din populație este romă și are rate ridicate de șomaj.

 Compania a implementat un plan de investiții pentru creșterea eficienței sale, luând în considerare provocările mediului și societății. A folosit sprijin pentru cumpărarea de utilaje, inclusiv: o combină cu adaptorul pentru recoltarea floarii-soarelui; adaptor pentru recoltarea rapiței; un tractor de 250 CP; un dop cu șase brazde; două tractoare de 105 CP; o semănătoare; o mașină de îngrășăminte cu opt rânduri; o remorcă basculantă; și o moară cu ciocan. Pentru a conduce noul utilaj și a sprijini funcționarea îmbunătățită a fermei, compania a instruit și a angajat femei și tineri romi.

Rezultatele proiectului:

 Utilizarea celei mai bune tehnologii disponibile a redus pierderile în producție și a condus la îmbunătățirea performanței. Noua mașinărie a facilitat companiei adaptarea la standardele UE de mediu, veterinare, sanitare și fitosanitare.

 Proiectul a contribuit la integrarea romilor pe piața muncii prin formare și angajare. Investiția a creat două locuri de muncă pentru femei (secretariat și contabilitate) și cinci pentru tineri pentru a opera noul echipament. Personalul companiei a crescut de la 11 la 18 persoane.

 Compania utilizează canale de distribuție directă și livrează produse către clienți fără intermediari, ceea ce duce la un preț de vânzare mai mare. Volumul crescut de producție a dus la creșterea cifrei de afaceri financiare a companiei.

 GEO & COSTI AGROSTAR s-au clasat pe primul loc în „Top Business România” în 2011.

Starea firmei 2018

Cifra de afaceri 7.788.865 lei

Profit/Pierdere 1.401.081 lei

Numar mediu angajati 18 persoane

Perioada de programare: 2007-2013

Prioritate: P2. Competitivitate

Zona de focalizare: 2A: Performanța, restructurarea și modernizarea fermei

Finanțarea: Buget total 617.009 Euro, din care FEADR 228.988 Euro, Național / Regional 57.247 Euro, Privat 330.774 Euro

Interval de timp: 2008 - 2009

Promotor de proiect: SC GEO COSTI AGROSTAR SRL

Persoană de contact: Gheorghe Preda Tel. +4 0744 349 075

sc.geo\_costi@yahoo.com

**Achiziția de echipamente de imprimare 3D pentru creșterea calității serviciilor pentru persoanele cu deficiențe de vedere (Letonia)**

 Asociația letonă „Socintegra” care oferă servicii persoanelor cu deficiențe de vedere, a folosit suportul FEADR pentru achiziționarea de echipamente de imprimare 3D. Investiția include un computer portabil, o tabletă, software-ul 3Ds Max și o imprimantă 3D. Noul echipament le-a permis să creeze obiecte 3D tactile fabricate din plastic. Aceste obiecte sunt proiectate pentru a fi utilizate în activitățile educaționale ale asociației. Echipamentul poate fi folosit și pentru a oferi servicii altor organizații care doresc să îmbunătățească condițiile educaționale pentru persoanele cu nevoi speciale.

 Persoanele cu deficiențe de vedere pot utiliza computerul și tableta achiziționate pentru a lucra cu asociația și alte persoane cu probleme similare.

 Având în vedere popularitatea crescândă a imprimării 3D, serviciul este pus la dispoziția localnicilor și le permite să beneficieze de aplicațiile sale cotidiene. De aceste servicii beneficiază, în special, populația satului Ulbroka și a satelor din apropier care pot comanda serviciul online.

 Echipamentul achiziționat este utilizat pentru a organiza și implementa o varietate de activități de învățare de-a lungul vieții, care implică persoane cu nevoi speciale.

Perioada de programare: 2007-2013

Prioritate: P6. Incluziune socială și dezvoltare locală

Zona de focalizare: 6B: Dezvoltare locală

Finanțarea: Buget total 7.650 EUR; Suport RDP 7.650 EUR.

Interval de timp: 2014 - 2015

Promotor de proiect: Asociația „Socintegra”

Persoană de contact: Marija Kožarina

info@socintegra.lv Tel.+371 263 832 51

Site-ul: http://www.socintegra.lv/

**Servicii de îngrijire și recreere pentru seniorii din Fălciu (România)**

 Dezvoltarea infrastructurii sistemului de servicii sociale, precum și

diversificarea tipurilor de servicii furnizate persoanelor în vârstă, constituie o necesitate stringentă în regiunea [ADR Nord-Est](https://www.adrnordest.ro/index.php?page=HOME). În această situație, devine prioritară, furnizarea unor servicii individualizate de asistență socială, abordând nevoile speciale ale persoanelor vulnerabile.

 În România, peste 1 milion de vârstnici locuiesc singuri și cel putin un sfert dintre ei, trăiesc în sărăcie, confruntându-se cu reale provocări privind accesul la serviciile sociale și de sănătate. Pentru a face față acestor provocări, Primaria Comunei Fălciu, județul Vaslui în parteneriat cu Asociația pentru Dezvoltare Comunitară "Econova" au dezvoltat un proiect finanțat prin Regio - Programul Operațional Regional pentru înființarea unui centru de zi și a unei unități de îngrijire la domiciliu destinate persoanelor vârstnice din comună. Astfel, cei peste 1.000 de seniori ai comunei vor avea acces la servicii medicale, fizioterapie, gimnastica recuperatorie si o diversitate de facilități de recreere. Centrul social de zi va putea deservi 100 de persoane vârstnice care vor avea acces la servicii destinate reintegrării sociale a beneficiarilor: consiliere, terapii diverse psiho-sociale, activități de petrecere a timpului liber precum și servicii de recuperare în scopul menținerii sau ameliorării statusului funcțional al beneficiarilor: fizioterapie, gimnastica recuperatorie. Unitatea de îngrijire la domiciliu completează gama de servicii disponibile vârsnicilor din comună cu personal suport pentru realizarea activităților de bază ale vietii zilnice.

 Investiția de peste**3.000.000 lei** va contribui substanțial la sporirea gradului de independență al persoanelor vârstnice și facilitarea accesului acestora la dotări si echipamente specifice pentru monitorizarea sănătății, a stării fizice și pentru practicarea de activități de socializare și de petrecere a timpului.

 Sursa <http://www.inforegionordest.ro/noutati.php?u=servicii-de-ingrijire-si-recreere-pentru-seniorii-din-falciu>

 **Akces Lab – Cooperativă socială în domeniul IT (Polonia)**

 Această cooperativă socială înființată în anul 2011, oferă servicii în domeniul IT, asigurând instruire, audit și asistență pentru persoanele și organizațiile interesate de crearea și întreținerea de pagini web care sunt accesibile pentru persoanele cu diferite tipuri de dizabilități. Ei folosesc specialiști în software și hardware pentru a efectua cercetări cu scopul de a găsi soluții viabile pentru ca persoanele cu dizabilități să aibă acces mai ușor la diferite siteuri noi, special create pentru ei.

 Acum dezvoltă noi cursuri de formare prin programul Accesibilitatea Proiectelor Europene pentru Persoanele cu Dizabilități. Cursurile ajută potențialii manageri de proiect să înțeleagă ideea accesibilității persoanelor cu dizabilități la situri dedicate lor. Akces Lab lucrează cu o echipă de 10 testeri, formată din persoane cu diferite tipuri de dizabilități: orbire, surditate, dizabilități motorii, dizabilități cognitive și dislexie. Aceștia pot evalua în ce măsură un anumit site web este accesibil pentru persoanele cu anumite tipuri de dizabilități. Akces Lab este, de asemenea, implicat în mai multe activități care ajută la formularea de politici pentru persoanele cu dizabilități, cooperând cu Oficiul Achizițiilor Publice și cu Ministerul Administrației și Digitalizării. Este, de asemenea, membru al Forumului ciberspațiului accesibil. Membrii Akces Lab consideră propria implicare în această cooperativă socială în principal ca un efort pur comercial. Akces Lab este un exemplu de afacere comercială dedicată domeniului social.

Sursa "European Commission, Directorate-General for Employment, Social Affairs and Inclusion (2016): Mapping study on Social Enterprise Eco-systems – Updated Country report on Poland"

**Centre de incluziune socială rurală (România)**

 Ministerul Muncii, Familiei, Protecției Sociale și Persoanelor Vârstnice implementează proiectul „Centre de incluziune Socială Rurală”, POSDRU/165/6.2/S/143241, cofinanțat din Fondul Social European prin Programul Operațional Sectorial Dezvoltarea Resurselor Umane (POSDRU), în cadrul

 Axa prioritară 6 „Promovarea incluziunii sociale”,

 Domeniul major de intervenție 6.2. „Îmbunătățirea accesului și participării grupurilor vulnerabile pe piața muncii”.

 Proiectul se desfășoară pe o durată de 18 luni, în regiunile București–Ilfov, Sud Muntenia, Sud-Est și Vest

***Parteneri*:**Federația Agricultorilor Fermierul și Asociația GAL Inima Giurgiului.

 Obiectivul general al proiectului îl reprezintă crearea unei societăţi echitabile din punct de vedere al accesului la ocupare, prin implementarea unui pachet integrat de acțiuni pentru dezvoltarea şi promovarea principiului non-discriminării, care va avea în vedere calificarea/recalificarea persoanelor cu dizabilități și a celor de etnie romă, precum şi implementarea unor campanii de conştientizare în ceea ce priveşte lupta împotriva discriminării şi excluziunii sociale.

***Obiectivele specifice*** ale proiectului sunt următoarele:

1. Creșterea capacității de ocupare a grupurilor vulnerabile (grup țintă: 250 persoane cu dizabilități și 550 persoane de etnie romă), prin participarea la programe de formare profesională, de calificare/recalificare.
2. Dezvoltarea şi implementarea programelor specifice de formare adresate grupurilor vulnerabile, în vederea dezvoltării vieții profesionale și a creșterii calității vieții.
3. Creșterea măsurilor de sprijin destinate grupurilor vulnerabile (persoane cu dizabilități și persoane de etnie roma), prin crearea a 4 Centre de Incluziune Socială Rurală.
4. Creșterea gradului de conștientizare a opiniei publice (angajatori, angajați, comunități locale) cu privire la principiul nediscriminării și al egalității de șanse, în special pe piața muncii, prin implementarea a 24 de campanii de comunicare/informare/promovare care să sensibilizeze si să creeze schimbări de atitudine în rândul publicului larg față de grupurile vulnerabile.

***Bugetul proiectului:***Valoarea totală a proiectului este de 7,266,640.87 lei.

 Proiectul „Centre de incluziune Socială Rurală” este în concordanța cu obiectivul general al POSDRU, contribuind la dezvoltarea abilităţilor şi a calificărilor profesionale ale persoanelor cu dizabilități și ale persoanelor de etnie romă, implicit la îmbunătățirea șanselor acestora de integrare socio-profesională și la creșterea nivelului de trai și a încrederii în sine.

 **Cooperativa socială „Jedyneczka” (Polonia)**

 Cooperativa socială „Jedyneczka” a fost înființată la Suwałki (în nord-estul Poloniei) în august 2013 de către cinci femei cu studii pedagogice din grupuri defavorizate (șomeri de lungă durată și cu dizabilități). În decembrie 2015, „Jedyneczka” avea șase membri și a angajat alți doi muncitori. Înființarea „Jedyneczka” ar trebui considerată ca un răspuns la nevoile sociale nesatisfăcute în educația și îngrijirea copiilor din grupa de vârstă 0 - 3 ani. În Suwałki funcționează o singură creșă publică și mai multe creșe particulare. Cu toate acestea, cererea pentru locuri în creșă este mai mare decât oferta. În plus, nu există o ofertă adaptată nevoilor părinților în ceea ce privește programul de lucru al acestora. Drept urmare, „Jedyneczka” joacă un rol complementar și substitutiv pentru furnizorii publici și particulari de servicii de educație și îngrijire a copiilor din grupa de vârstă 0 - 3 ani. Cooperativa socială „Jedyneczka” conduce o creșă non-publică pentru 25 de copii cu vârsta cuprinsă între 20 de săptămâni și 3 ani. De la începutul anului 2015, cooperativa socială a angajat doi „îngrijitori de zi” în baza Legii din 4 februarie 2011 privind îngrijirea copiilor cu vârsta sub 3 ani (Ustawa o opiece nad dziećmi w wieku do lat 3). Îngrijitorii de zi oferă servicii flexibile și adaptate pentru acei părinți care trebuie să-și îngrijească copiii doar câteva ore pe zi. Trebuie menționat faptul că „îngrijitorii de zi” au fost introduși în legea educației locale din Suwałki ca urmare a activităților de lobby întreprinse de „Jedyneczka”. Principala sursă de venit pentru cooperativa socială „Jedyneczka” constă în taxele părinților. Acestea sunt complectate de fonduri publice furnizate de administrația locală.

Sursa "European Commission, Directorate-General for Employment, Social Affairs and Inclusion (2016): Mapping study on Social Enterprise Eco-systems – Updated Country report on Poland"

**Asociația non-profit Dianova (Portugalia)**

 Dianova este o asociație non-profit în domeniul sănătății înființată în 1984 ca o comunitate terapeutică de reabilitare. În anii 90, și-a extins profund intervenția sa pentru reintegrarea socială și profesională. Prin această abordare, Dianova a devenit o referință pentru comunitatea terapeutică, acționând pe două direcții principale: tratamentul dependenței și reintegrarea socială și profesională. Activitățile sale includ tratamentul dependenței de droguri, alcool și internet / jocuri, sprijin psihosocial, instruire, creșterea gradului de conștientizare față de persoanele cu dependență, tineri cu risc și persoane și familii în situație de vulnerabilitate.

 În 2010 a creat o pepinieră de flori, Dianova – Empresa de Inserție Viveiros de Floricultura Dianova (Compania de Inserare a Pepinierei Floriculturii), în contextul susținerii pieței de angajare socială pentru întreprinderile de inserție socială, pentru a promova reintegrarea socio-profesională a persoanelor cu dependență de droguri. Această pepinieră a prezentat o oportunitate de a dezvolta abilitățile profesionale și sociale pentru utilizatorii săi. Pe lângă includerea pe piața forței de muncă a persoanelor vulnerabile, profitul obținut este reinvestit pentru a susține alte activități sociale ale Dianova

Sources: <https://dianova.pt>

Quinta das Lapas 2565-517 Monte Redondo Torres Vedras Portugal

Tel.: +351 261 312 300

E-mail: secretariado@dianova.pt

**Miro Group GSSDCR - Grupo de Solidariedade Social, Desportivo, Cultural e Recreativo de Miro (Portugalia)**

 Miro Group a pornit la drum ca o asociație care să creeze oportunități tinerilor din satele mici pentru a desfățura activități în domeniile sport și recreere. În anul 2000 și-a extins activitatea în domeniul economiei sociale, oferind servicii sociale persoanelor în vârstă (acasă și de zi) și copiilor mici (transport, alimente și asistență educațională). În timp, și-a adaptat misiunea la nevoile locale, promovând dezvoltarea și cultura locală prin activități integrate. Acum, grupul este format din cinci organizații cu forme juridice distincte: activități de petrecere a timpului liber și asociații sportive (Asociația pentru activitățile de Lazer și Desportos Radicais); Rancho Típico do Miro, un grup de folclor care păstrează cultura și tradițiile locale; Asociația Miro, care oferă servicii sociale pentru vârstnici și copii; o cooperativă de fermieri (Produtos da Nossa Aldeia) care din profitul obținut susține activitatea Asociației Miro; o agenție de transport și turism ca întreprindere comercială (Miro Viagens) care oferă transport și tururi locale, oferind servicii și susținere financiară Asociației Miro care deține 99% din companie. Având în vedere toate organizațiile, grupul are 50 de lucrători și o structură financiară care combină finanțarea publică, surplusurile agenției de turism, taxele de utilizare, taxele membrilor și donațiile.

 În evoluția și structura actuală, Grupul Miro este un foarte bun exemplu în a demonstra modul în care o orientare spre dezvoltarea locală și de adaptare la contextele locale, conduce spre servicii inovatoare și noi forme organizaționale. În timp ce întreprinderea comercială a luat formă pentru a satisface nevoile populației și a genera resurse pentru IPSS (Private institution of social solidarity), cooperativa a prezentat o soluție la disponibilitatea IPSS de a contribui la economia locală prin consumul local, lucru care este foarte dificil în conformitate cu reglementările privind serviciile sociale în Portugalia.

Surse: www.gssdcrmiro.pt și Vieira, at al, 2018.

**Concluzii**

 Exemplele prezentate în cadrul pachetului informativ încearcă să evidențieze, la nivel național și european, noi abordări ale antreprenoriatului social în mediul rural. Deoarece întreprinderile sociale sunt caracterizate de un grad ridicat de pluralitate şi diversitate, multe dintre aceste exemple au un profund caracter de inovație socială, creând noi oportunități de adaptare a antreprenoriatului social rural la realitățile economice și sociale ale momentului. Se poate spune că sectorul economiei sociale este un incubator pentru noi inițiative economice şi sociale în mediul rural, promovate de jucători noi , care contribuie direct la lărgirea şi diversificarea găsirii de noi oportunități și posibilități de sprijin pentru grupurile dezavantajate. Aceste exemple, credem, că vor aduce o contribuție majoră la diversificarea abordărilor antreprenoriatului social în mediul rural, creând noi oportunități în direcția rezolvării problemelor sociale cu care se confruntă cele mai defavorizate pături ale societății. Economia socială constituie un vector important al politicilor UE în rezolvarea problemelor legate de sărăcie și inserția în câmpul muncii a grupurilor defavorizate din mediul rural. În același timp, încurajând și susținând dezvoltarea economiei sociale în mediul rural, problemele legate de resursele financiare alocate de stat pentru protecție socială pot fi, în mare parte, rezolvate. Pentru atingerea acestor obiective este necesar ca toți actorii din mediul rural să colaboreze, pentru dezvoltarea economiei sociale.

 Așa cum s-a văzut din exemplele prezentate, domeniul analizat prezintă o complexitate majoră, subiectele abordate fiind extrem de diverse.

 Peste jumătate din finanțarea UE se acordă prin 5 fonduri structurale și de investiții europene (fondurile ESI). Acestea sunt gestionate în comun de Comisia Europeană și de statele membre ale UE. Scopul fondurilor: mai multe locuri de muncă, o economie europeană solidă, un mediu sănătos.

 În prezent există un singur set de norme de reglementare a celor cinci fonduri structurale și de investiții. (fondurile ESI) Aceste norme au scopul de a îmbunătăți coordonarea, de a asigura consecvența punerii în aplicare și de a simplifica la maximum accesarea fondurilor ESI de către potențialii beneficiari.

 Cele cinci fonduri ESI sunt: Fondul european de dezvoltare regională (FEDR), Fondul social european (FSE), Fondul de coeziune, Fondul european agricol pentru dezvoltare rurală (FEADR), Fondul european pentru pescuit și afaceri maritime (FEPAM). Fondurile ESI se concentrează în principal pe 5 domenii:

• cercetare și inovare

• tehnologiile digitale

• sprijin pentru economia cu emisii scăzute de dioxid de carbon

• gestionarea durabilă a resurselor naturale

• întreprinderile mici

 Aceste fonduri nu fac referiri directe la economia socială în mediul rural, dar, realitatea prezentată în capitolul anterior, a dovedit că au putut fi accesate finanțări, din toate aceste fonduri, care au fost utilizate pentru dezvoltarea economiei sociale și a antreprenoriatului social în mediul rural. În prezent, singurele finanțări specifice întreprinderilor sociale, la nivel național, se regăsesc în POCU.

Obiectiv specific

16. Consolidarea capacității întreprinderilor de economie socială de a funcționa într-o manieră auto-sustenabilă.

OS 4.16. Consolidarea capacității întreprinderilor de economie socială de a funcționa într-o manieră auto-sustenabilă - Sprijin pentru înființarea de întreprinderi sociale și pentru cele existente.

 Fiecare din fondurile în discuție, gestionează finanțări care pot fi orientate, parțial, spre economia socială din mediu rural. Astfel, Fondul European de Dezvoltare Regională (FEDR) – promovează dezvoltarea echilibrată a diverselor regiuni ale Uniunii Europene, Fondul Social European (FSE) – sprijină proiectele legate de ocuparea forței de muncă în toată Europa și investește în capitalul uman al UE (lucrători, tineri și persoane aflate în căutarea unui loc de muncă), Fondul de Coeziune a fost instituit în vederea consolidării coeziunii economice, sociale și teritoriale a Uniunii Europene, în scopul promovării dezvoltării durabile, inclusiv în domenii legate de reciclarea deșeurilor și energia regenerabilă, iar Fondul European Agricol pentru Dezvoltare Rurală (FEADR) – se concentrează pe soluționarea problemelor specifice cu care se confruntă zonele rurale din UE (îmbătrânirea populației, sărăcia excesivă, numărul mare de șomeri etc).

 Prezentul studiu a urmărit, în primul rând, o mai bună cunoaștere a ceea ce înseamnă întreprinderea socială în mediul rural și a ecosistemului în care evoluează, încercând să poziționeze, cât mai bine, fenomenul întreprinderii sociale în contextul socio-economic al României. La nivel național, economia socială încă reprezintă un domeniu de nișă. Marea problemă care împiedică realizarea unei strategii viabile, este, în opinia noastră, lipsa cvasi-generală a datelor statistice coerente, fiabile și comparabile, pe baza cărora să se poată construi o strategie clară.

 Exemplele prezentate au urmărit crearea unei imagini cât mai reale, asupra capacității antreprenoriatului social rural, de a influența pozitiv situația socio-economică a satului românesc. Din păcate, multe dintre întreprinderile sociale nu au rezistat pe piață mai mult de 2-3 ani. Această situație, trage un pronunțat semnal de alarmă, asupra nivelului antreprenoriatului social în mediul rural. Înainte de a investi în diverse proiecte, trebuie acordată o atenție sporită nivelului de pregătire, antreprenorială și managerială, a celor care propun proiecte, în domeniul antreprenoriatului social în mediul rural. Fără un nivel ridicat de pregătire în aceste domenii, sumele alocate nu își vor atinge scopul propus, ceea ce constituie o pierdere semnificativă de fonduri. Fără o delimitare clară a fiecărui tip de întrepridere socială, a ecosistemului în care evoluează, probabil că situația actuală caracterizată de o diversitate excesivă a entităților incluse sub umbrela întreprinderii sociale, reflectată atât în obiectivele urmărite, cât și a surselor de finanțare accesate, va continua să producă blocaje semnificative în evoluția economiei sociale.

 Rezultatele studiului au demonstrat existența, atât la nivel național, cât și european, a unui peisaj efervescent, în continuă schimbare, nu numai prin modificările de ordin legislativ, ci și prin evoluția antreprenoriatului social, care se extinde în domenii noi de activitate și își diversifică permanent tipurile de afaceri realizate în cadrul întreprinderilor sociale. Ca urmare a implicării, tot mai accentuate a UE în domeniul economiei sociale, sunt de așteptat modificări semnificative în ceea ce privește realizarea și implementarea unor instrumente financiare noi, care să creeze noi oportunități de dezvoltare a domeniului analizat.

 Putem remarca că, la nivel național, doar o mică parte dintre întreprinderile sociale, în special fundațiile cu reprezentare internațională, pot să își desfășoare activitate fără a apela la surse de finanțare europene sau naționale. Restul întreprinderilor sociale sunt dependente de aceste fonduri, ceea ce nu le face să aibă un grad relevant de independență, trebuind să se plieze pe direcțiile de acțiune promovate de UE și statul român, pe agenda de lucru a acestora. În aceste condiții, autonomia întreprinderilor sociale este discutabilă, ele ne mai putându-se baza în totalitate pe comportamentul civic al membrilor lor.

 La nivel național, inexistența unor rețele puternice care să sprijine antreprenoriatul social, inclusiv în mediul rural, constituie un element de blocaj puternic în dezvoltarea întreprinderilor sociale. În același timp, în România, se constată un nivel extrem de scăzut al incubatoarelor de instruire, coaching și consultanță antreprenorială în domeniul social.

 În perspectiva următoarei programări a UE, 2021-2017, este de așteptat, nu numai o creștere a finanțării economiei sociale, dar și o abordare mai coerentă a acestei problematici, atât la nivel național, cât și european.

**Anexa 1 Legislația specifică economiei sociale în România**

1. **Legea nr. 21 din 6 februarie 1924** pentru persoanele juridice (Asociații și Fundații). Această lege a fost în vigoare de la 06 februarie 1924 până la 29 aprilie 2000, când a fost abrogată și înlocuită prin Ordonanță 26/2000. http://legislatie.just.ro/Public/DetaliiDocumentAfis/8
2. **OUG 26/2000 cu privire la asociaţii şi fundaţii**

http://www.mmuncii.ro/j33/images/Documente/Legislatie/Assistenta-sociala-2018/OG\_26\_2000\_ la\_18-01-2018.pdf.

1. **Legea 448/2006** Protecția și promovarea persoanelor cu handicap http://anpd. gov.ro/web/lege-nr-448-din-6-decembrie-2006-republicata-privind-protectia-si-promovarea-drepturilor-persoanelor-cu-handicap/.

 **Legea nr. 292/2011** - Legea asistenţei sociale http://www.mmuncii.ro/pub/imagemanager/images/file/Legislatie/LEGI/L292-2011.pdf

 **Legea 219/2015** Economia Socială

 http://www.mmuncii.ro/j33/images/ Documente/MMJS/Legislatie/Munca/2017-03-03-Legea\_nr.\_219\_din\_2015\_ economia\_sociala.pdf.

 **Legea nr. 98/2016** Privind achizițiile publice (actualizată 2019)

http://anap.gov.ro/web/wp-content/uploads/2016/05/L98\_2016.pdf.

 **OUG 60 /2017 pentru modificarea şi completarea Legii nr. 448/2006**

privind protecţia şi promovarea drepturilor persoanelor cu handicap (actualizată)

[https://www.lege-online.ro/lr-ORD%20DE%20URGEN%C5%A2%C4%82-60%20-2017-(192155)-(1).html](https://www.lege-online.ro/lr-ORD%20DE%20URGEN%C5%A2%C4%82-60%20-2017-%28192155%29-%281%29.html)

 **Legea nr. 129/2019** Modificări aduse Ordonanţei Guvernului 26/2000 cu privire la asociaţii şi fundaţii https://static.anaf.ro/static/10/Brasov/Brasov/tab\_comp\_OG26\_2000\_LG129\_2019.pdf

**Anexa 2 Acțiuni strategice la nivel național, semnificative pentru reducerea sărăciei și promovarea incluziunii sociale**

 Constituirea în 1998 a Comisiei de Prevenire și Combatere a Sărăciei sub patronajul președintelui României. Comisia a elaborat și aprobat “Strategia de prevenire și combatere a sărăciei”, document care, deși nu a ajuns la un nivel executiv, a reprezentat primul document strategic în care s-au formulat principiile politicilor sociale în România.

 Înființarea Comisiei Anti-Sărăcie și Promovarea Incluziunii sociale (CASPIS) (ce a funcționat în perioada 2001-2006). Această instituție împreună cu Comisiile Județene în coordonare (cu funcție de implementare și elaborare a politicilor sociale la nivel județean) au anticipat participarea României la Metoda Deschisă de Coordonare a Uniunii Europene. În perioada de existență a CASPIS au fost elaborate o serie de cercetări cheie pentru combaterea sărăciei – stabilirea metodologiei de calcul a sărăciei absolute, construirea unui set de indicatori naționali și județeni care să fie monitorizați, elaborarea primei hărți a sărăciei la nivel local etc. În plus, în cadrul acestei comisii, a fost elaborat Planul Național Anti-sărăcie și de Promovare a Incluziunii Sociale și planuri județene ce au preluat și adaptat obiectivele naționale nevoilor locale.

 Elaborarea Memorandumului Comun de Incluziune Socială de către Guvern alături de Comisia Europeană în 2005, ce a reprezentat prima fază de parcurs comun cu politica de incluziune socială la nivel european. Documentul coordonat de Ministerul Muncii și elaborat împreună cu un număr semnificativ de actori relevanți și-a propus să identifice provocările cheie cu care se confruntă România în promovarea incluziunii sociale la acel moment, precum și acțiunile ce trebuiau întreprinse pentru a răspunde la acele provocări.

 Crearea mecanismului național pentru promovarea incluziunii sociale prin adoptarea Hotărârii Guvernului nr.1217/2006. Prin acelaşi act normativ s-a reglementat funcţionarea Comisiei Naţionale privind Incluziunea Socială, în cadrul Consiliului Interministerial pentru Afaceri Sociale, Sănătate, Protecţia Consumatorului. Comisia naţională este constituită din câte un reprezentant, la nivel de secretar de stat sau preşedinte, al ministerelor, autorităţilor,agenţiilor şi al altor instituţii guvernamentale cu atribuţii în domeniul incluziunii sociale, are rol consultativ şi este condusă de Ministrul Muncii, Familiei, Protecției Sociale și Persoanelor Vârstnice. Prezenta Strategie reprezintă o oportunitate pentru activarea acestui mecanism național.

 Aprobarea Strategiei privind reforma în domeniul asistenței sociale în 2011. O serie de obiective importante, care au ghidat o parte a acțiunilor Guvernului în ultimii ani sunt relevante și pentru prezenta strategie: focalizarea beneficiilor sociale către persoanele cu venituri mici, reducerea costurilor de acces la beneficii sociale ale beneficiarilor, reducerea erorii și fraudei, reducerea numărului de persoane în vârstă de muncă dependente de asistență socială, consolidarea beneficiilor de asistență socială, precum și creșterea capacității de prognoză, planificare strategică, monitorizare și evaluare.

 Adoptarea Legii asistenţei sociale nr.292/2011 care defineşte persoanele fără adăpost şi stabileşte măsuri concrete pentru aceştia, care se află în sarcina autorităţilor publice locale, stabileşte complementaritatea dintre beneficii de asistenţă socială şi servicii sociale, întăreşte principiul solidarităţii sociale, principiul colaborării în domeniul asistenţei sociale între autorităţile publice locale.

 Adoptarea prin hotărâre a Guvernului a unei noi Strategii pentru incluziunea cetăţenilor români de etnie roma:Hotărârea Guvernului nr.18/2015 de aprobare a Strategiei Guvernului României de incluziune a cetăţenilor români aparţinând minorităţii rome pentru perioada 2015-2020.

**Anexa 3 Definiții ale unor concepte utilizate frecvent în domeniul antreprenoriatului social**

**Antreprenor social** este o persoană care joacă rolul unui agent al schimbării în sectorul social prin adoptarea unei misiuni de a crea şi susţine valoarea socială (nu doar valoarea privată), urmărind recunoaşterea şi căutarea continuă a unor noi oportunităţi de îndeplinire a acestei misiuni, inovând, adaptându-se şi învăţând permanent, acţionând curajos, fără a se limita la resursele disponibile şi asumându-şi responsabilitatea pentru rezultatele obţinute. Rolul antreprenorilor sociali este de a fi promotori ai schimbării în societate, întrucât, prin iniţiativa lor antreprenorială, devin pionieri ai inovării în sectorul social, pentru a-și putea duce misiunea lor la bun afârșit.

**Antreprenoriatul social** implică utilizarea principiilor antreprenoriale pentru a rezolva probleme sociale şi de mediu (precum integrarea pe piaţa muncii a grupurilor vulnerabile şi defavorizate, conservarea biodiversităţii, conservarea tradiţiilor comunităţilor locale); prin urmare, antreprenoriatul social este determinat de antreprenorii sociali, adică, de indivizi cu mentalităţi excepţionale, care valorifică oportunităţi care altfel ar rămâne neobservate, având o viziune mai bună asupra viitorului, decât ceilalți antreprenori.

**Asociație –** Forma juridică care este caracterizată în general prin următoarele caracteristici:

* un grup de persoane / organizații care funcționează pe baza unui acord scris

pentru a realiza un scop comun;

* poate avea o serie de scopuri sociale;
* profiturile sunt utilizate în scopurile menționate în documentul de conducere și nu sunt distribuite;
* Asociațiile nu pot acționa în afara frontierelor naționale.

**Cooperativă** Conform definiției Alianței Cooperative Internaționale din 1995, termenul de „cooperativă” înseamnă o „asociație autonomă de persoane unite voluntar pentru a-și satisface nevoile și aspirațiile economice, sociale și culturale comune printr-o întreprindere deținută în comun și controlată democratic” . În conformitate cu Recomandarea 193 a Organizației Internaționale a Muncii din 2002, o cooperativă este o formă juridică care este caracterizată, în linii mari, de următoarele caracteristici:

> este deținută în comun și controlată în mod democratic de către oamenii care participă și muncesc în cadrul ei, fac comerț prin intermediul acesteia și/sau folosesc produsele sau serviciile sale;

> poate urmări aproape orice scop, în mod tradițional, sub rezerva cerinței că ar trebui să existe o nevoie comună sau interes economic, social sau cultural comun a membrilor cooperativei;

> poate, în principiu, să distribuie profiturile către membri. Cu toate acestea, pot exista limitări la distribuția profiturilor, adică în special în acele sisteme juridice care au consolidat funcția socială a cooperativelor.

**Economie socială** Termenul a apărut pentru prima dată în Franța la începutul secolului al XIX-lea. Această abordare indică faptul că obiectivul principal al organizațiilor care aparțin acestui tip de economie este să servească membrii comunității, mai degrabă decât să caute profit. Mai mult, economia socială se bazează pe procesele de luare a deciziilor democratice, care reprezintă o procedură structurală pentru controlul urmăririi efective a obiectivelor organizației. Printre organizațiile care aparțin economiei sociale se pot găsi asociații, cooperative și organizații reciproce și, mai recent, și fundații și întreprinderi sociale. Carta principiilor economiei sociale promovată de Conferința permanentă europeană privind cooperativele, societățile mutuale, asociațiile și fundațiile (CEP-CMAF), instituția reprezentativă la nivelul UE pentru aceste patru forme de organizații de economie socială, subliniază următoarele definiții caracteristici ale organizațiilor de economie socială:

> primatul individului și al obiectivului social asupra capitalului;

> membru voluntar și deschis;

 > controlul democratic prin apartenență (nu se referă la fundații, întrucât nu au membri);

 > combinarea intereselor membrilor / utilizatorilor și / sau a interesului general;

> apărarea și aplicarea principiului solidarității și responsabilității;

> gestionarea autonomă și independența față de autoritățile publice;

> majoritatea profitului este utilizat pentru realizarea obiectivelor de dezvoltare durabilă, serviciilor pentru membrii săi sau de interes general.

 **Ecosistem** Termenul presupune o abordare integrată: este utilizat pentru a descrie mediul în care operează întreprinderile sociale. Acesta reflectă faptul că întreprinderile sociale evoluează și dezvoltă relații cu beneficiarii lor, producătorii, furnizorii, toate părțile interesate, guvernele și chiar concurenții.

 **Fundație** O organizație filantropică, care este persoană juridică de drept privat, înființată printr-o donație sau printr-un legat testamentar, prin care o persoană fizică sau juridică constituie un patrimoniu destinat realizării unui scop, ideal de interes public. Fondurile obținute prin donații sunt folosite în beneficiul unui grup specific de oameni sau al comunității în general. Există atât care acordă subvenții și cât și fundații operaționale. Acestea din urmă oferă servicii sociale, de sănătate și educație. O fundație este caracterizată în general prin următoarele caracteristici: înființate de unul sau mai mulți „fondatori”; alocarea activelor în scopul unui scop social; poate fi stabilit pentru a continua o serie de scopuri sociale (de exemplu, scopuri filantropice, artistice, culturale și religioase); activele și surplusurile pot fi utilizate numai în scopuri sociale menționate în documentul de conducere și nu sunt distribuite; nu este guvernat democratic; acesta este gestionat de către un administrator numit de fondator. Fundația ete un fond constituit pentru întreținerea unei activități de interes public.

 Conform art. 15 din Ordonanța nr. 26/2000, "Fundația este subiectul de drept înființat de una sau mai multe persoane care, pe baza unui act juridic între vii ori pentru cauză de moarte, constituie un patrimoniu afectat, în mod permanent și irevocabil, realizării unui scop de interes general sau, după caz, al unor colectivități".

**Grant**  Reprezintă o sumă de bani, care este oferită gratuit de o agenție guvernamentală sau de o organizație privată. Majoritatea subvențiilor sunt oferite în vederea finanțării unui proiect specific și necesită un anumit nivel de conformitate și raportare. Granturile și subvențiile sunt instrumente de politică financiară de fond bazate pe numerar. Aceste instrumente financiare sunt utilizate pentru a influența direct unele aspecte ale producției, distribuției sau livrării de bunuri și servicii în societate. Prin granturi se acordă bani companiilor, organizațiilor sau persoanelor fizice (în cazul nostru, întreprinderilor sociale) să facă (sau să nu facă) o formă (de) activitate dorită. În general, subvențiile acoperă și unele costuri de dezvoltare organizațională. Alte forme de subvenții acoperă doar părți din costul pe unitate / beneficiar. Fiecare țară are legislație specifică pentru acele instrumente de politică financiară și utilizarea, combinarea acestor instrumente în elaborarea politicii este specifică țării (luând în considerare nivelul capacității politicii, disponibilitatea resurselor sau a altor elemente contextuale). Împreună cu instrumentele financiare bazate pe impozite sau redevențe (instrumente de politică de fond prin transferuri indirecte) reprezintă unul dintre instrumentele de implementare a anumitor politici.

 **Incluziunea socială** se referă la respectarea statutului și drepturilor tuturor oamenilor dintr-o societate, care trebuie să aibă oportunitatea de a participa în mod relevant la viața acesteia și de a se bucura de un tratament egal cu ceilalți.

**Inovația socială** este practic, orice idee nouă, care are potențialul de a îmbunătăți calitatea vieții unei persoane și/sau a unui grup de persoane și se concentrează pe un set de opțiuni valoroase din care oamenii pot alege, astfel încât, atunci când apare oportunitatea de a o folosi, aplicând acea idee, se poate obține o îmbunătățire reală a calității vieții, dar nu neapărat, îmbunătățirea bunăstării pentru fiecare rezident.

**Întreprinderea socială de inserție (WISE)**

Întreprinderea socială de inserție ete un tip special de întreprindere socială care prezintă următoarele caracteristici minime:

> întreprinderi private și autonome care operează pe piață;

> care respectă un prag minim de lucrători defavorizați asupra forței de muncă totale a căror misiune principală este integrarea prin muncă a persoanelor defavorizate;

> în cazul în care lucrătorii defavorizați, au drepturi ale angajaților, în temeiul legislației naționale a muncii.

**Organizație Non-profit** / **Organizație fără scop lucrativ** Cea mai cunoscută definiție este oferită de Johns Hopkins University. Conform acestei definiții, sectorul include organizații care sunt: voluntare, formale, private, autonome și care nu distribuie profituri. Termenul „non-profit” se referă la organizațiile care trebuie să respecte o constrângere fără distribuire. Termenul „non-profit” este mai general și se referă la obiectivul urmărit (care este altul decât profitul). **Organizație fără scop lucrativ**: organizație care are o formă juridică care nu permite distribuirea profitului și care este în măsură să tranzacționeze liber în vederea realizării unui scop social. Exemplele includ cele mai multe fundații, asociații și companii non-profit.

Sursa Adaptare și prelucrare a informațiilor prezentate pe ec.europa.eu/social/main.jsp?langId=en&catId=1084&furtherNews=yes&newsId=

 **Anexa 4 Alocarea financiară Programul Operațional Capital Uman (POCU) (2014-2020)**

Total 4326,84 mil. Euro

Axa 1 Inițiativa locuri de muncă pentru tineri 211,99 mil. Euro

Axa 2 Îmbunătățirea situației tinerilor din categoria NEETs 338,69 mil. Euro

Axa 3 Locuri de muncă pentru toți 1029,73 mil. Euro

AXA 4 Incluziunea socială și combaterea sărăciei 881,24 mil. Euro

***Suma alocată totală:***

* 1.047.023.965 Euro pentru regiunile mai puțin dezvoltate din care 65.852.595 Euro rezervă de performanță
* 63.168.893 Euro pentru Regiunea București-Ilfov din care 4.118.209 Euro rezerva de performanță

***Intervențiile din cadrul AXEI 4 îşi propun atingerea a patru obiective specifice:***

* reducerea numărului de persoane aflate în risc de sărăcie sau excluziune socială din comunitățile marginalizate în care există populație aparținând minorității roma, prin implementarea de măsuri integrate
* reducerea numărului de persoane aflate în risc de sărăcie sau excluziune socială din comunitățile marginalizate (non roma), prin implementarea de măsuri integrate
* îmbunătățirea alfabetizării digitale a populației din comunități dezavantajate (e-incluziune)
* reducerea numărului de persoane aparţinând grupurilor vulnerabile care au depăşit situaţia de vulnerabilitate prin furnizarea unor servicii sociale/ medicale/ socio-profesionale/ formare profesională etc. adecvate nevoilor specifice în vederea integrării socio-profesionale

Axa 5 Dezvoltare locală plasată sub responsabilitatea comunității (DLRC) 188,15 mil. Euro

Axa 6 Educație și competențe 1171,94 mil. Euro

Axa 7 Asistenţa Tehnica 258,21 mil. Euro

 Programul Operațional Capital Uman (POCU) stabilește prioritățile de investiții, obiectivele specifice și acțiunile asumate de către România în domeniul resurselor umane, continuând astfel investițiile realizate prin Fondul Social European în perioada 2007‐2013 și contribuind, totodată, la atingerea obiectivului general al Acordului de Parteneriat (AP 2014‐2020) ‐ implicit al Fondurilor Europene Structurale și de Investiții din România, şi anume, de a reduce disparităţile de dezvoltare economică şi socială dintre România şi Statele Membre ale UE.

**Abrevieri**

ANPD – Autoritatea Națională pentru Persoanele cu Dizabilități

BEI - Banca Europeană de Investiții

CEDRA - Comisia pentru Dezvoltarea Economică a Zonelor Rurale

CLLD – Dezvoltarea Rurală Condusă de Comunitate

EaSI - Fondurile Europene pentru Ocuparea Forței de Muncă și Inovare Socială

EEA - European Labor Authorities (Autoritatea Europeană a Muncii)

 ESI - Ocuparea Forței de Muncă și Inovare Socială (Employment and Social Innovation)

ESIF - Fonduri Structurale și de Investiții Europene

EuSEF -Fondurile Europene de Antreprenoriat Social

EVCF - European Venture Capital Fund (Fondul de capital de risc european)

FEAD - Fund for European Aid to the Most Deprived (Fondul de ajutor european destinat celor mai defavorizate persoane)

FEADR – Fondul European Agricol pentru Dezvoltare Rurală

FEDR - Fondul European de Dezvoltare Regională

FEI - Fondul European de Investiții

FSE - Fondul Social European

FSE + - Fondul Social European Plus

GAL- Grupuri de Acțiune Locală

INS-Institutul Național de Statistică

InvestEU – Fondul de Investiții Europene

IPSS – Instituție privată de solidaritate socială (Private institution of social solidarity, Portugal)

LEADER. Liaison entre actions de développement de l’économie rurale - Legături între acțiunile pentru dezvoltarea economiei rurale

OECD- Organizația pentru Cooperare Economică și Dezvoltare

PDR – Program de Dezvoltare Regională

PNDR – Programul Național de Dezvoltare Rurală

RSI - responsabilitatea socială a întreprinderilor

SBI - Inițiativa pentru antreprenoriatul social

SDL-Strategie de Dezvoltare Locală

SIEG - Serviciile de Interes Economic General

SBI - Inițiativa pentru Antreprenoriatul Social

SIA - Acceleratorul de Impact Social

SoFAB - Social Farming Across Borders (Agricultură Socială peste Frontiere)

 SoFI - Social Farming Ireland (Agricultura Socială din Irlanda)

UE - Uniunea Europeană

**Bibliografie**

Abu-Saifan, S., (2012). Social entrepreneurship: definition and boundaries. Technology Innovation Management Review, February Issue, pp.22-27.

Adams, D. and Hess, M. (2008) Social innovation as a new public administration strategy. Proceedings of the 12th annual conference of the International Research Society for Public Management. 26‐28 March 2008. Brisbane, pp. 1– 8. Available online at http://www.irspm2008.bus.qut.edu.au/papers/documents/pdf/Hess&Adams‐SocialinnovationasanewPublicAdministrationStrategy‐IRSPM2008.pdf

Ashoka Romania(2018) Raportului National despre Antreprenoriatul Social

Bornstein, D. and Davis, S., (2010). Social entrepreneurship: what everyone needs to know. New York: Oxford University Press.

Cassel, G. (1923), Theoretische Nationalokonomie, 3ed Edtion, Leipzing, W. Schall.

Fernández-Fernández, M.T., Fernández-Ardavín Martínez, A. and Berenguer Herrero, D., (2012). Promotion of social entrepreneurship through public services in the Madrid region: successful aspects. Amfiteatru Economic, 14(Special no. 6), pp.774-785.

Hulgard, L., (2011). Social economy and social enterprise: an emerging alternative to mainstream market economy? China Journal of Social Work, 4(3), pp.201-215.

Perrini, F. and Vurro, C., (2006). Social Entrepreneurship: Innovation and Social Change Across Theory and Practice. In: J. Mair, J. Robinson and K. Hockerts, eds. 2006. Social entrepreneurship. Houndmills: Palgrave Macmillan. Ch. 5.

Pol, E. and S. Ville (2009) Social innovation: buzz word or enduring term? The Journal of Socio-Economics 38 ( 6) pp. 878– 885

Spiess-Knafl (2012) Finanzierung von Sozialunternehmen - Eine empirische und theoretische Analyse.

Terziev, V., (2015). Impact of active social policies and programs in the period of active economic transformations in Bulgaria.“East West” Association for Advances Studies and Higher Education GmbH, Vienna, 2015.

Terziev, V., Bencheva, N., Tepavicharova, M., Arabska, E.,(2016). Encouragement of social entrepreneurship in Bulgaria. International scientific conference “Prospects of economic development in the global crisis”, Plovdiv, 27 June 2016, Scientific journal “Economics and finance”, pp. 45-55.

Ţigu, G., Iorgulescu, M-C., Răvar, A.S. and Lile, R., (2014). A Pilot Profile of the Social Entrepreneur in the Constantly Changing Romanian Economy. Amfiteatru Economic, 17(38), pp. 25-43

Vieira, N., Barbosa, A. C. Q., Parente, C. C R., & Lopes, D. P. T. (2018). Contribution to Social Innovation Theory and Practice: Lessons from a Portuguese Association. Administração Pública e Gestão Social, 10(1), 12-21.

<https://www.anofm.ro/upload/4279/Extras_Registru_MARTIE_2019.pdf>

<http://bit.ly/anunt-selectie-parteneri-PNS>

<https://www.consilium.europa.eu/ro/press/press-releases/2019/07/09/economic-employment-and-fiscal-policies-2019-country-specific-recommendations/>

<http://data.gov.ro/dataset/registrul-national-ong/resource/b9c7c44d-deef-472b-8981-def2dbfe45f6>

<https://www.eesc.europa.eu/sites/default/files/files/qe-04-17-876-ro-n.pdf>

<https://ec.europa.eu/growth/sectors/social-economy/enterprises_en>

<https://europa.eu/european-union/about-eu/institutions-bodies/european-investment-bank_ro>

<https://www.europarl.europa.eu/factsheets/ro/sheet/52/politica-sociala-si-de-ocupare-a-fortei-de-munca-principii-generale>

<https://www.fonduri-structurale.ro/fisa-proiect/2/programul-operational-capital-uman/145/pocu>

<http://www.just.ro/wp-content/uploads/2015/12/Asociatii21122018.pdf>

<http://www.just.ro/wp-content/uploads/2015/12/Fundatii21122018.pdf>

<http://www.mmuncii.ro/pub/imagemanager/images/fil>

<https://phoenix-proiect.ro/wp/wp-content/uploads/2019/09/Ghid-economie->sociala.pdf

<https://www.rafonline.org/wp-content/uploads/2019/01/NESsT-Sustenabilitatea-financiara-a-intreprinderilor-sociale.pdf>

<https://www.fonduri-structurale.ro/fisa-proiect/2/programul-operational-capital-uman/145/pocu>